text:
CHIGAŴA 3
Yesu Wakatangwanika na Uteŵeti mu Galileya
‘Yesu wakamba kupharazga kuti: “Ufumu wakuchanya waneng’enera.”’—Mateyu 4:17
MU CHIGAŴA ICHI
MUTU 20
Wakachita Munthondwe Wachiŵiri ku Kana
Yesu wakachizga mwana pa mtunda wa makilomita pafupifupi 26.
MUTU 21
Wakaŵa mu Sunagoge ku Nazarete
Kasi Yesu wakayowoya vichi ivyo vikapangiska ŵanthu mu tawuni yakwake kukhumba kumukoma?
MUTU 22
Ŵasambiri Ŵanayi Ŵakazgoka Ŵalovi ŵa Ŵanthu
Wakaŵachema kuti ŵaleke ulovi na kwamba mtundu unyake wa ulovi.
MUTU 23
Yesu Wakachita Milimo Yikuru mu Kaperenaumu
Para Yesu wafumiska viŵanda, wakavikanizganga kuphalira ŵanthu kuti iyo ni Mwana wa Chiuta. Chifukwa wuli wakavikanizganga?
MUTU 24
Wakatangwanika na Uteŵeti mu Galileya
Ŵanthu ŵakizanga kwa Yesu kuti waŵachizge, kweni Yesu wakalongosora kuti chilato chake chikuru nkhupharazga Ufumu wa Chiuta.
MUTU 25
Wakachizga Wavyoni
Yesu wakalongora kuti wakuchitira chitima awo ŵakusuzgika.
MUTU 26
“Zakwananga Zako Zagowokereka”
Kasi Yesu wakati pali kukolerana wuli pakati pa zakwananga na kulwara?
MUTU 27
Yesu Wakachema Mateyu
Chifukwa wuli Yesu wakarya na ŵakwananga apo wakamanyanga kuti chikaŵa chiheni kuchita nthena?
MUTU 28
Chifukwa Wuli Ŵasambiri ŵa Yesu Ŵakaziŵizganga Yayi?
Kuti Yesu waŵazgore makora, wakayowoya ntharika ya thumba liphya la vinyo.
MUTU 29
Kasi Nkhwananga Kuchita Ntchito Ziwemi pa Sabata?
Chifukwa wuli Ŵayuda ŵakasuzga Yesu wati wachizga munthu uyo wakalwara vyaka 38?
MUTU 30
Yesu na Awiske Ŵakutemwana
Ŵayuda ŵakaghanaghananga kuti Yesu wakujiyaniska na Chiuta. Kweni Yesu wakayowoya kuti Chiuta ngwapachanya kwa iyo.
MUTU 31
Ŵakapulura Tirigu pa Sabata
Chifukwa wuli Yesu wakajichema “Fumu ya Sabata”?
MUTU 32
Icho Ntchakuzomerezgeka pa Sabata.
Ŵasaduki na Ŵafarisi ŵakasuskananga chomene, kweni sono ŵakakolerana pa fundo yimoza.
MUTU 33
Wakafiska Uchimi wa Yesaya
Chifukwa wuli Yesu wakakanizganga awo waŵachizga kuphalira ŵanthu ivyo wachita?
MUTU 34
Yesu Wakasora Ŵapositole 12
Kasi pali mphambano wuli pakati pa mpositole na msambiri?
MUTU 35
Upharazgi pa Phiri
Manyani fundo zikuru izo Yesu wakayowoya.
MUTU 36
Mulara wa Ŵasilikari Wakaŵa na Chipulikano Chikuru
Kasi msilikari uyu wakayowoya vichi icho chikazizika Yesu?
MUTU 37
Yesu Wakawuska Mwana wa Chokoro
Awo ŵakawona munthondwe uwu ŵakamanya kuzirwa kwake.
MUTU 38
Yohane Wakakhumbanga Kupulika kwa Yesu
Chifukwa wuli Yohane Mubatizi wakakhumbanga kumanya usange Yesu ni Mesiya? Kasi Yohane wakaŵavya chigomezgo?
MUTU 39
Soka ku Muwiro Wambura Kupulika
Yesu wakati pa Zuŵa la Cheruzgo, vinthu vizamuŵa makora ku charu cha Sodomu kuluska Kaperenaumu, msumba uwo wakakhalako nyengo yitaliko.
MUTU 40
Wakaŵasambizga Kugowokera
Pakuphalira mwanakazi uyo wakuŵa nga wakaŵa hule kuti zakwananga zake zagowokereka, kasi Yesu wakazomerezganga kwananga?
MUTU 41
Kasi Wakachitanga Minthondwe mu Nkhongono za Njani?
Ŵanung’una ŵa Yesu ŵakatenge wafuntha.
MUTU 42
Yesu Wakasuska Ŵafarisi
Kasi “chimanyikwiro cha ntchimi Yona” chikaŵa chivichi?
MUTU 43
Ntharika za Ufumu
Yesu wakayowoya ntharika 8 kuti walongosore Ufumu wakuchanya.
MUTU 44
Yesu Wakachetamiska Chimphepo pa Nyanja
Pakuchetamiska mphepo na majigha, Yesu wakalongora umo umoyo uzamuŵira mu Ufumu wa Chiuta.
MUTU 45
Wakaŵa na Nkhongono pa Viŵanda
Kasi munthu wangakoleka na viŵanda vinandinandi?
MUTU 46
Wakakhwaska Laya la Yesu na Kuchira
Pakuchizga mwanakazi yura, Yesu wakalongora kuti wali na nkhongono kweniso ngwalusungu.
MUTU 47
Msungwana Wakaŵaso Wamoyo
Ŵanthu ŵakamuseka Yesu apo wakati msungwana wakugona, uku wafwa. Kasi ntchivichi icho iyo wakamanyanga icho ŵanthu ŵara ŵakaleka kuchimanya?
MUTU 48
Wakachita Minthondwe, Kweni ku Nazarete Nako Ŵakamukana
Ŵanthu ku Nazarete ŵakamukana Yesu, ŵakamukana chifukwa cha ivyo wakasambizganga yayi panji minthondwe iyo wakachitanga, kweni ŵakamukana pa chifukwa chinyake.
MUTU 49
Wakapharazga mu Galileya na Kusambizga Ŵapositole
Kasi mazgu ghakuti ‘Ufumu wakuchanya waneng’enera’ ghakung’anamurachi?
MUTU 50
Ŵakanozgeka Kupharazga Nanga Ŵangatambuzgika
Chifukwa wuli Yesu wakaphalira ŵapositole kuti ŵachimbirenge para ŵakutambuzgika uku ŵakeneranga yayi kopa nyifwa?
MUTU 51
Munthu Wakakomeka pa Chikondwelero cha Zuŵa Lakubabikira
Salome wakavina na kukondweska Herode mwakuti wakamuphalira kuti wamupenge chilichose icho wakhumba. Kasi Salome wakapempha vichi?
MUTU 52
Wakalyeska Ŵanthu Ŵanandi na Tuvingwa Tuchoko Waka na Somba
Munthondwe wa Yesu uwu ukaŵa wapadera chomene mwakuti uli kulembeka mu mabuku ghose gha makani ghawemi.
MUTU 53
Themba ilo Likaŵa na Nkhongono pa Chilengiwa
Kasi ŵapositole ŵakasambirapo vichi apo Yesu wakenda pa maji na kuchetamiska chimphepo?
MUTU 54
Yesu ni “Chingwa cha Umoyo”
Chifukwa wuli Yesu wakasuska ŵanthu uku ŵakenda mtunda utali kuti ŵize kwa iyo?
MUTU 55
Ŵanandi Ŵakakhuŵara na Mazgu gha Yesu
Yesu wakasambizga chinthu chakuzizika chomene mwakuti ŵasambiri ŵake ŵanandi ŵakamuleka
MUTU 56
Icho Chikufipiska Munthu
Kasi icho chikufipiska munthu ni icho chikunjira mu mulomo wake, panji icho chikufuma?
MUTU 57
Yesu Wakachizga Msungwana na Mwanalume Wakumangwa Makutu
Chifukwa wuli mwanakazi wakakhuŵara yayi apo Yesu wakayaniska fuko la mwanakazi yura na tuntcheŵe?
MUTU 58
Wakandaniska Vingwa Kweniso Wakachenjezga vya Nthukumusi
Pamanyuma, ŵasambiri ŵa Yesu ŵakamanya nthukumusi iyo Yesu wakang’anamuranga.
MUTU 59
Kasi Mwana wa Munthu Ni Njani?
Kasi makiyi gha Ufumu ni vichi? Ni njani wakaghagwiliskira ntchito?
MUTU 60
Yesu Wakasintha Mawonekero
Kasi Yesu wakasintha wuli mawonekero? Kasi ichi chikang’anamuranga vichi?
MUTU 61
Yesu Wakachizga Msepuka Waviŵanda
Yesu wakati msepuka yura wakatondeka kuchizgika chifukwa cha kuŵavya chipulikano, kweni ni njani wakaŵavya chipulikano? Msepuka, awiske, panji ŵasambiri ŵa Yesu?
MUTU 62
Wakasambizga vya Kujiyuyura
Ŵanthu ŵalara ŵangasambirako vinthu vyakuzirwa ku ŵana.
MUTU 63
Yesu Wakaŵapa Ulongozgi Wakuzirwa Chomene Ŵapositole
Wakalongosora vinthu vitatu ivyo ŵabali ŵangachita para ŵabudirana.
MUTU 64
Ntchakuzirwa Kugowoka
Yesu wakayowoya nkhani ya muzga wambura lusungu kuti wasambizge umo Chiuta wakuwonera para tikugowokera ŵanyithu.
MUTU 65
Wakasambizganga Apo Wakalutanga ku Yerusalemu
Apo wakadumbiskana na ŵanthu ŵatatu, Yesu wakayowoya nkharo izo zingatondeska munthu kuti wamulondezge.


c: text/html

text:
Tiŵe Ŵakujiyuyura na Ŵalusungu nga ni Yesu
‘Khristu wakasuzgika chifukwa cha imwe, kumulekerani bambiro kuti mulondezgenge mendero ghake mwakugomezgeka.’—1 PET. 2:21.
1. Chifukwa wuli ntchakuzirwa kuyezga Yesu?
KANANDI tikutolera ŵanthu awo ŵali na nkharo yiwemi. Pa ŵanthu wose, Yesu Khristu ndiyo ngwakwenelera kumuyezga. Chifukwa wuli? Yesu wakati: “Uyo wawona ine wawona na Ŵadada wuwo.” (Yoh. 14:9) Yesu wakatolera nkharo ya Awiske. Para tikuyezga Yesu ndikuti tikuyezga Yehova. Ntheura tikuŵa paubwezi na Yehova. Titumbikikenge chomene para tili na nkharo ya Yesu.
2, 3. (a) Chifukwa wuli Yehova wali kutipa nkhani zakulongosora umoyo wa Yesu? Kasi Yehova wakukhumba kuti tichite vichi? (b) Kasi tidumbiskanenge vichi mu nkhani iyi na yakulondezgapo?
2 Kweni kasi tingamanya wuli nkharo ya Yesu? Mu Malemba Ghachigiriki muli nkhani zakulongosora umoyo wa Yesu. Yehova wali kutipa nkhani izi kuti timumanye makora mwana wake na kumuyezga. (Ŵazgani 1 Petrosi 2:21.) Ivyo Yesu wakachita, Baibolo likuyelezgera na “mendero.” Usange Yehova wakutiphalira kuti tilondezgenge Yesu wakung’anamura kuti pa chilichose icho tikuchita tikwenera kutolera Yesu. Nangauli ndise ŵambura kufikapo kweni tingamuyezga Yesu. Yehova wakulindizga kuti tilondezgenge Yesu ndendende yayi. M’malo mwake, wakukhumba kuti tilondezgenge Mwana wake umo tingafiskira.
3 Tiyeni tidumbiskane mikhaliro yinyake ya Yesu. Mu nkhani iyi tidumbiskanenge kujiyuyura na lusungu. Mu nkhani yakulondezgapo tizamudumbiskana vya chikanga na umanyi. Apo tikudumbiskana mukhaliro uliwose tizgorenge mafumbo ghatatu: Kasi mukhaliro uwu ukung’anamura vichi? Kasi Yesu wakawulongora wuli? Kasi tingamuyezga wuli Yesu?
YESU NGWAKUJIYUYURA
4. Kasi kujiyuyura ni vichi?
4 Kasi kujiyuyura ni vichi? Ŵanthu ŵanyake ŵangaghanaghana kuti munthu wakujiyuyura ngwatulo panji ngwawofi. Kweni uwu mbutesi. Kuti munthu waŵe wakujiyuyura wakwenera kuŵa wachikanga. Munthu wakujiyuyura wakujiwona kuŵa wapasi. Mu Malemba Ghachigiriki, mazgu ghakuti “kujiyuyura,” ghakung’anamura ‘kujichefya.’ (Fil. 2:3) Umo tikujiwonera ise taŵene, vingalongora kuti ndise ŵakujiyuyura panji yayi. Dikishonare yinyake ya Baibolo yikuti: “Kujiyuyura nkhumanya umo munthu waliri wapasi mu maso gha Chiuta.” Usange ndise ŵakujiyuyura kwa Chiuta, tijiwonenge ŵapachanya kuluska ŵanyithu yayi. (Rom. 12:3) Ntchipusu yayi kuti ŵanthu ŵambura kufikapo ŵaŵe ŵakujiyuyura. Kweni tingaŵa ŵakujiyuyura usange tikumanya umo Chiuta wakutiwonera ndiposo tikulondezga mendero gha Mwana wake.
5, 6. (a) Kasi mungelo mukuru, Mikayeli, ni njani? (b) Kasi Yesu wakalongora wuli kujiyuyura?
5 Kasi Yesu wakalongora wuli kuti ngwakujiyuyura? Apo Yesu wakaŵa kuchanya ndiposo apo wakaŵa pa charu chapasi, wakalongora kuti ngwakujiyuyura. Tiyeni tiwone ivyo wakachita.
6 Nkharo yake. Yuda wakalemba ivyo Yesu wakachita pambere wandize pa charu chapasi. (Ŵazgani Yuda 9.) Yesu ni mungelo mukuru, Mikayeli. Iyo “wakimikana na Dyabulosi” ndipo “ŵakapindananga” pa nkhani ya “thupi la Mozesi.” Palije uyo wakumanya uko Yehova wali kusunga thupi la Mozesi. (Dute. 34:5, 6) Panyake Dyabulosi wakakhumbanga kuti ŵanthu ŵasopenge thupi la Mozesi. Kwali Dyabulosi wakaŵa na chilato wuli chiheni, kweni Mikayeli wakachita vinthu mwachikanga. Buku linyake likuti mazgu Ghachigiriki agho ghali kung’anamulika kuti “wakimikana” ndiposo ghakuti “ŵakapindananga” ghakulongora kuti ‘mulandu uwu ukaŵa ukuru nga ni mulandu wa ku khoti. Ntheura mazgu agha ghakulongora kuti Mikayeli wakasuska kuti Dyabulosi walije wanangwa wa kutora thupi la Mozesi.’ Kweni Yesu wakamanya kuti walije mazaza ghakuti wamweruzge. M’malo mwake mulandu uwu wakalekera Yehova, uyo ni Mweruzgi Mulara. Ntheura Yesu wakakhumba yayi kugwiliskira ntchito uheni mazaza ghake. Ivyo Yesu wakachita vikalongora kuti wakaŵa wakujiyuyura chomene.
7. Kasi Yesu wakalongora wuli kuti wakaŵa wakujiyuyura?
7 Apo Yesu wakaŵa pa charu chapasi, wakaŵa wakujiyuyura mu kayowoyero na kachitiro. Kayowoyero. Wakajighanaghaniranga yekha yayi. Kweni wakapelekanga uchindami kwa Awiske. (Mrk. 10:17, 18; Yoh. 7:16) Wakaŵayuyuranga yayi ŵasambiri ŵake panji kuŵawona kuti mbapasi. Kweni wakaŵachindikanga na kuŵawonga pa viwemi ivyo ŵakachitanga ndiposo wakaŵagomezganga. (Luka 22:31, 32; Yoh. 1:47) Umoyo wake. Yesu wakaŵa wakujiyuyura kweniso wakakhumbanga vinandi yayi. (Mat. 8:20) Wakachitanga milimo yapasi na mtima wose. (Yoh. 13:3-15) Wakalongora kuti wakaŵa wakujiyuyura chifukwa wakapulikiranga. (Ŵazgani Ŵafilipi 2:5-8.) Mwakupambana na ŵanthu ŵakujikuzga awo ŵakukhumba yayi kupulikira, Yesu wakaŵa wakujilambika kuchita khumbo la Chiuta, ndipo ‘wakapulikira m’paka nyifwa.’ Yesu wakaŵa nadi “wakujiyuyura mu mtima.”—Mat. 11:29.
JIYUYURANI NGA NI YESU
8, 9. Kasi tingalongora wuli kujiyuyura?
8 Kasi tingamuyezga wuli Yesu pa nkhani ya kujiyuyura? Nkharo. Munthu wakujiyuyura wakugwiliskira ntchito makora mazaza ghake. Tilije mazaza ghakweruzgira ŵanji. Ipo tileke kususka panji kukayikira ivyo ŵanyithu ŵakuchita. (Luka 6:37; Yak. 4:12) Para tili ŵakujiyuyura ‘tijumphizgenge yayi kuŵa ŵarunji,’ na kuyuyura awo ŵalije maluso nga ghithu. (Muph. 7:16) Ŵalara awo mbakujiyuyura ŵakujiwona kuŵa pachanya pa Ŵakhristu ŵanyawo yayi. M’malo mwake, ŵakuwona ‘ŵanji kuŵa ŵakuluska iwo’ ndipo ŵakuchita nga ni muchoko chomene.—Fil. 2:3; Luka 9:48.
9 Mubali W. J. Thorn wakaŵa mulaŵiliri wa dera kwambira mu 1894, ndipo wakateŵetera kwa vyaka vinandi. Pamanyuma wakachemeka ku Kingdom Farm (uko kukaŵa Sukulu ya Giliyadi) ku New York kuti wakapwelelerenge nkhuku. Iyo wakati: “Usange namba kughanaghanira ivyo nachita pa kuteŵetera Yehova, nkhuwona nga ndine fuvu ndipo nkhuti, ‘kasi nili na vichi kuti nijikuzge?’” (Ŵazgani Yesaya 40:12-15.) Mubali uyu wakaŵa wakujiyuyura nadi.
10. Kasi tingalongora wuli kujiyuyura?
10 Kayowoyero. Ivyo tikuyowoya vingalongora kuti ndise ŵakujiyuyura. (Luka 6:45) Usange tikudumbiskana na ŵanyithu, tileke kujilumba. (Zinth. 27:2) Kweni tiwonenge viwemi mu ŵabali na ŵadumbu na kuwonga nkharo yawo yiwemi, maluso na ivyo ŵakuchita makora. (Zinth. 15:23) Umoyo withu. Ŵakhristu awo mbakujiyuyura ŵakuchita vinthu kuti ŵamanyikwirepo yayi. Iwo ŵakupenja vinandi yayi pa umoyo wawo, ndipo ŵakugwira ntchito nanga ni izo ŵanyake ŵangaziwona nga zapasi. Ntheura ŵakuteŵetera Yehova mwakukwana. (1 Tim. 6:6, 8) Tingalongora kuti ndise ŵakujiyuyura usange tikupulikira. Munthu uyo ngwakujiyuyura ‘wakupulikira awo ŵakulongozga’ mu mpingo ndiposo wakulondezga ulongozgi wa gulu la Yehova.—Heb. 13:17.
YESU NGWALUSUNGU
11. Kasi munthu walusungu wakuchita wuli?
11 Kasi munthu walusungu wakuchita wuli? Lusungu na chitemwa vikwendera lumoza. Malemba ghakuyowoya kuti Yehova na Yesu mbalusungu kweniso mbachitemwa. (Luka 1:78; 2 Kor. 1:3; Fil. 1:8) Buku linyake likuti: “Munthu walusungu wakuchita waka chitima yayi kweni wakovwira awo ŵakusuzgika.” Ntheura lusungu ndilo lukuchiska munthu kuti wawovwire ŵanyake.
12. Kasi ni vichi ivyo vikulongora kuti Yesu wakachitiranga lusungu ŵanji?
12 Kasi Yesu wakalongora wuli lusungu? Umoyo wake. Yesu wakaŵa walusungu ku ŵanji. Wakati wawona Mariya na awo wakaŵa nawo ŵakulira nyifwa ya Lazaro, Yesu “wakathiska masozi.” (Ŵazgani Yohane 11:32-35.) Chitima chikamukora ndipo wakawuska Lazaro nga umo wakawuskira mwana wa chokoro. (Luka 7:11-15; Yoh. 11:38-44) Lazaro wakwenera kuti nayo wamuwusa na Yesu kuchanya. Pambere Yesu wandawuske Lazaro ‘wakalengera chitima’ mzinda uwo ukiza kwa iyo. Ntheura “wakamba kuŵasambizga vinthu vinandi.” (Mrk. 6:34) Awo ŵakalondezganga ivyo Yesu wakasambizganga, vinthu vikaŵayenderanga makora. Yesu wakaŵalengeranga waka chitima yayi ŵanthu, kweni wakaŵawovwiranga.—Mat. 15:32-38; 20:29-34; Mrk. 1:40-42.
13. Kasi ntchivichi icho chikulongora kuti Yesu wakayowoyanga mwalusungu? (Wonani chithuzithuzi chakwamba.)
13 Wakayowoyanga mwalusungu. Yesu wakayowoyanga mwalusungu na ŵanthu ŵakuyuyulika. Mateyu wakalemba uchimi wakuyowoya za Yesu uwo uli mu buku la Yesaya, wakuti: ‘Thete lakuphwanyika waliteketenge chara, ndipo chisunda chakulota wazimyenge chara.’ (Yes. 42:3; Mat. 12:20) Yesu wakayowoyanga mazgu ghakukondweska ku ŵanthu awo ŵakaŵa nga ni thete lakuphwanyika panji chisunda icho chikaŵa pafupi kuzimwa. Wakapharazganga uthenga uwo ukapelekanga chilindizga chiwemi ku “ŵakuphyoka mtima.” (Yes. 61:1) Wakachemanga ‘ŵakuphyoka na ŵakunyekezgeka,’ kuti ŵize kwa iyo, ndipo wakaŵasimikizgiranga kuti ‘ŵasamphuskikenge’ mu umoyo wawo. (Mat. 11:28-30) Yesu wakasimikizgira ŵasambiri ŵake kuti Chiuta wakulengera lusungu ŵateŵeti ŵake wose, nanga ni awo charu chikuŵawona kuti mbambura kuzirwa.—Mat. 18:12-14; Luka 12:6, 7.
YEZGANI YESU
14. Kasi tingachita wuli kuti tilongore ŵanji lusungu?
14 Kasi tingalongora wuli lusungu nga ni Yesu? Umoyo withu. Vikuchitika waka vyekha yayi kuti munthu waŵe walusungu. Kuti tiŵe ŵalusungu Baibolo likutichiska kuti tikwenera kuchitapo kanthu. Para tili na ‘mtima wa chiwuravi’ panji lusungu tikulongora kuti tili kuvwara wunthu uphya uwo Mkhristu waliyose wakwenera kuŵa nawo. (Ŵazgani Ŵakolose 3:9, 10, 12.) Kasi tingachita wuli kuti tilongore ŵanji lusungu? Tikwenera kutemwa ŵanthu wose. (2 Kor. 6:11-13) Tikwenera kutegherezga mwakupwelelera usange munyithu wakutiphalira masuzgo ghake. (Yak. 1:19) Jifumbani kuti: ‘Ivi vichitikirenge ine, kasi mphanyi najipulika wuli? Kasi mphanyi nakhumba kuti ŵanyane ŵanichitire vichi?’—1 Pet. 3:8.
15. Kasi tingachita wuli kuti tovwire ŵakusuzgika?
15 Ivyo tikuchita. Para tili na lusungu tovwirenge ŵanyithu, chomenechomene awo ŵali nga ni thete lakuphwanyika panji nga chisunda icho chili pafupi kuzimwa. Kasi tingaŵawovwira wuli? Pa Ŵaroma 12:15 pakuti: “Lirani na ŵanthu awo ŵakulira.” Tikwenera kuŵalongora lusungu awo ŵasuzgika kuluska kuyowoya waka. Mudumbu munyake mwana wake wakafwa. Ŵabali na ŵadumbu ŵakamupembuzga. Mudumbu uyu wakati: “Nkhakhozgeka chomene kuwona kuti ŵabali na ŵadumbu nawo ŵakaliranga.” Tingalongoraso kuti ndise ŵalusungu usange tikuchita vinthu mwalusungu na ŵanji. Kasi mukumanyapo mubali panji mudumbu waliyose uyo ni chokoro, uyo wangakhumbikwira kumunozgera nyumba yake? Kasi walipo Mkhristu muchekuru uyo wakukhumba kumovwira mendero kuti wasangikenge pa maungano na mu uteŵeti, panji kuluta nayo ku chipatala? Ŵakhristu ŵanyithu ŵangakhozgeka chomene, nanga tingaŵachitira tunthu tuchoko. (1 Yoh. 3:17, 18) Para tikupharazga mwakukwana tikulongora kuti ndise ŵalusungu. Iyi ni nthowa yikuru yakovwilira ŵanthu awo ŵakukhumba kumanya unenesko.
16. Kasi tingayowoya vichi kuti tipembuzge awo ŵakusuzgika maghanoghano?
16 Kayowoyero. Para tili na lusungu ‘tiyowoyenge mwakupembuzga kwa awo ŵakusuzgika maghanoghano.’ (1 Tes. 5:14) Kasi tingayowoya vichi kuti tipembuzge awo ŵakusuzgika maghanoghano? Ŵangapembuzgika chomene usange tingalongora kuti tikuŵafipira nadi mtima. Tikwenera kuŵalumba na mtima wose kuti ŵamanye ivyo ŵakuchita makora. Tiŵakumbuske kuti Yehova wali kuŵaguzira kwa mwana wake, ntheura mbakuzirwa chomene kwa iyo. (Yoh. 6:44) Tiŵasimikizgire kuti Yehova wakupwelelera ŵateŵeti ŵake awo “mbakuphyoka mu mtima,” panji awo “mbamzimu wakupera.” (Sal. 34:18) Para tikuyowoya mwalusungu ŵanyithu ŵapembuzgikenge.—Zinth. 16:24.
17, 18. (a) Kasi Yehova wakukhumba kuti ŵalara ŵachitenge wuli na mberere zake? (b) Kasi tizamusambira vichi mu nkhani yakulondezgapo?
17 Yehova wakukhumba kuti ŵalara ŵachitirenge lusungu mberere zake. (Mil. 20:28, 29) Ŵalara ŵakwenera kukumbuka kuti ŵali na ntchito ya kulyeska, kukhozga, na kupembuzga mberere zake. (Yes. 32:1, 2; 1 Pet. 5:2-4) Ŵabali na ŵadumbu ŵanyake ŵakutondeka kuchita vinandi mu mpingo chifukwa cha uchekuru, ulwari na masuzgo ghanyake. Ntheura, mulara walusungu wakwenera yayi kuŵachichizga, kuŵapangira malango, nesi kuŵayimba mulandu. Kweni wakuŵawovwira kuti ŵaŵe ŵakukondwa ndipo wakuŵagomezga kuti ŵateŵeterenge Yehova na mtima wose chifukwa chakuti ŵakumutemwa.—Mat. 22:37.
18 Nadi, tingalondezga mendero gha Yesu usange ndise ŵakujiyuyura ndiposo ŵalusungu. Mu nkhani yakulondezgapo tizamusambira mikhaliro yinyake yiŵiri ya Yesu, chikanga na umanyi.

robotstxt: allowed

filter: keep


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
39 “Kasi ukuyimanya nyengo iyo vinkhoma vikubabira?+
Kasi uli kuwonelerapo umo mbaŵala zikubabira ŵana ŵake?+
2 Kasi ukupenda myezi iyo zikufiska?
Kasi ukumanya nyengo iyo zikubabira?
3 Zikujikama pasi para zikubaba ŵana ŵake,
Ndipo vyakuŵinya vyawo pakubaba vikumara.
4 Ŵana ŵawo ŵakuŵa ŵankhongono, ndipo ŵakukulira mu thondo,
Ŵakuluta kwambura kuweleraso ku ŵanyinawo.
5 Ni njani uyo wakafwatura mbunda yamuthengere,+
Ndipo ni njani uyo wakasutura vingwe vya mbunda yamuthengere?
6 Napanga chidika cha mu chipalamba kuŵa chikaya chake,
Ndipo napanga charu cha mchere kuŵa malo ghake ghakukhalamo.
7 Yikugoska kapomezi ka mu msumba,
Yikupulika yayi kuchemerezga kwa uyo wakukhwema viŵeto.
8 Yikwendendeka mu tumapiri kupenja utheka
Yikupenja vyakumera vyakubiliŵira.
9 Kasi ng’ombe yamuthondo yingazomera kukuteŵetera?+
Kasi nausiku yingagona mu chiŵaya chako?
10 Kasi ungakaka ng’ombe yamuthondo ku chakulimira kuti yikulimire mizere,
Panji yingakulondezga kuti yikagadure mu dambo?
11 Kasi ungayigomezga chifukwa chakuti njankhongono chomene,
Na kuyilekera mulimo wako unonono?
12 Kasi ungayigomezga kuti yizenge na mbuto zako izo wavuna
Ndipo kasi yingaziwunjika apo ukupwanthira?
13 Mapapindo gha nthiŵatiŵa ghakukupizga mwachimwemwe,
Kweni kasi mapapindo na mahungwa ghake ghakuyana na gha konongo?+
14 Pakuti yikuleka masumbi ghake pasi
Yikughaleka kuti ghathukire mu fuvu.
15 Yikuluwa kuti lundi linyake lingaghaswa
Panji kuti chinyama chamuthondo chingakandapo.
16 Ŵana ŵake yikuŵachitira nkhaza, nga kuti mbake yayi.+
Yikopa yayi kuti yingaphyoka pawaka kubaba.
17 Pakuti Chiuta wali kuyinora vinjeru,
Ndipo wandayigaŵireko mahara.
18 Kweni para yikunyamuka na kukupizga mapapindo ghake,
Yikuseka hachi na uyo wakwerapo.
19 Kasi ndiwe ukupa hachi nkhongono?+
Kasi ndiwe ukulivwalika mawenjelere mu singo?
20 Kasi ungalichitiska kuti lidukenge nga ni zombe?
Uchindami wa kufwenkha kwake ngwakofya.+
21 Likupalasura dongo mu chidika ndipo likuzaya na nkhongono zake,+
Likuluta ku nkhondo.+
22 Likuseka wofi, ndipo likopa kanthu chara.+
Likuwelera nyuma yayi chifukwa cha lupanga.
23 Kakuyeghamo mivi kakuchita chiwawa para kakulikhwaska,
Mkondo na kamkondo vikung’anima.
24 Likumbwambwantha na ukali, likulotoka,
Para mbata yikulira kuti lingimilira chara.
25 Para mbata yikulira, likuti, ‘Eya!’
Likupungizga nkhondo yichali patali,
Ndipo likupulika kuchemerezga kwa ŵalongozgi ŵa nkhondo na kuchemerezga kwa nkhondo.+
26 Kasi lohera wakuwuluka na vinjeru vyako,
Na kutandawulira mapapindo ghake kumwera?
27 Panji kasi ndiwe ukuphalira nombo kuti yidukenge muchanya+
Na kuzenga chivwimbo chake muchanya chomene,+
28 Nausiku yikugona mu malo ghakusendemuka,
Yikukhala mu malo ghake ghakukhora pa jalawe?
29 Yikupenja chakurya kufumira kwenekuko,+
Maso ghake ghakulaŵiska kutali.
30 Twana twake tukumwa ndopa,
Ndipo pose apo pali vyakukomeka, nayo yikuŵa penepapo.”+
Tumizgani
Tumizgani
Yobu 39
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=18&Chapter=39&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D18%26Chapter%3D39%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
INDONESIA
Wakawonanga Usambazi Wauzimu Kuŵa Wakuzirwa Chomene
Thio Seng Bie
WAKABABIKA MU 1906
WAKABATIZIKA MU 1937
MBIRI YAKE Wakaŵa mulara wakugomezgeka uyo wakazizipizga suzgo la kusankhana mitundu.—Yakuyowoyeka na mwana wake msungwana, Thio Sioe Nio.
MU Meyi 1963, pakawuka viwawa ivyo vikathandazgika mu tawuni yose ya West Java. Ŵanthu ŵakawukira ŵanthu ŵa ku China. Tawuni ya Sukabumi ndiyo yikakhwaskika chomene. Mu tawuni iyi ndimo banja lakwithu likachitanga bizinesi yakupelekera katundu mu malo ghakupambanapambana. Chigulu cha ŵanthu chikathilimukira ku nyumba yithu. Pa gulu ili pakaŵaso ŵazengezgani ŵithu. Tikachita wofi chomene apo gulu ili likaswa nyumba yithu na kutora katundu yose.
Gulu ili likati laluta, ŵazengezgani ŵithu ŵanyake ŵakiza kuzakatipembuzga. Adada ŵakanjira nawo mu nyumba na kukhala nawo pa balaza. Pa katundu uyo gulu lira likataya bwekabweka, adada ŵakasangapo Baibolo lawo la chiyowoyero cha Sundani. Ŵakajura Baibolo na kuŵaphalira kuti Baibolo likayowoyerathu masuzgo ghose agha. Pamasinda, ŵakalongosora viwemi ivyo tizamusanga mu Ufumu wa Chiuta.
Adada ŵakaŵikanga mtima pa kujiwunjikira usambazi pano pa charu yayi. Kanandi ŵakatikumbuskanga kuti: “Vinthu vyauzimu ndivyo vikwenera kuŵa pakwamba!” Tikuwonga chomene adada chifukwa cha kulimbikira kwawo. Ivi vikawovwira kuti amama, taŵana 6, asekuru ŵa vyaka 90, ŵabali kweniso ŵazengezgani ŵithu ŵanandi ŵamanye unenesko.


text:
Maungano gha Mpingo gha Ŵakaboni ŵa Yehova
Manyani ivyo Ŵakaboni ŵa Yehova ŵakuchita pakusopa. Penjani malo ghapafupi namwe.
Kasi Ŵakaboni ŵa Yehova Ŵakuchita Wuli Pakusopa?
Ŵakaboni ŵa Yehova ŵakukumana kaŵiri pa sabata na kusopa Chiuta. (Ŵahebere 10:24, 25) Ŵakusambira ivyo Baibolo likuyowoya na umo ŵangalondezgera ivyo ŵasambira. Waliyose wangiza.
Kanandi awo ŵiza ŵakuzgorapo nga umo vikuŵira mu kilasi. Pakwamba ŵakwimba sumu na kulomba. Paumaliro napo nthena.
Pa maungano agha pakwiza Ŵakaboni ŵa Yehova pera yayi, namwe mungiza. Ŵakuchemerako waliyose. Ŵakulipiliska yayi ndipo kulije kwendeska mbale ya zithero.
Manyani Vinandi
Kasi Ŵakaboni ŵa Yehova Ŵakuchita Wuli Para Ŵawungana?
Kasi mukukhumba kumanya umo tikuchitira para tawungana? Namwe muzamukhorwa kuti mwasambira vinthu vyakuzirwa kufuma mu Baibolo.


text:
Maofesi na Kuwona Malo
Zani muzakawone maofesi na umo tikupangira mabuku. Sankhani charu kuti muwone nyengo iyo mungizira.
Hungary
BUDAPEST
Kövirózsa u. 1.
H-1163
HUNGARY
+361 401-1100
Kuwona Malo
Mande m’paka Chinkhondi
10:00 a.m., na 3:00 p.m.
Nyengo: Ora limoza na maminiti 15
Ivyo Tikuchita
Tikulaŵilira mipingo 296 mu Hungary, na yinyake ku Slovakia na Ukraine. Tikung’anamura mabuku mu Chihangare na Chilovári. Tikujambura mavidiyo gha Chiyowoyero cha Mawoko cha ku Hungary, na vinyake mu Chihangare.


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Yesu ni “Fumu ya Sabata” (1-8)
-
Munthu wakuphapa woko wachizgika (9-14)
-
Muteŵeti wakutemweka wa Chiuta (15-21)
-
Mzimu utuŵa ukufumiska viŵanda (22-30)
-
Kwananga kwambura kugowokereka (31, 32)
-
Khuni likumanyikwa na vipambi vyake (33-37)
-
Chimanyikwiro cha Yona (38-42)
-
Para mzimu waukazuzi wawelera (43-45)
-
Anyina na ŵanung’una ŵa Yesu (46-50)
12 Pa nyengo yira, Yesu wakajumphanga mu minda ya tirigu pa Sabata. Ŵasambiri ŵake njara yikaŵakoma ndipo ŵakamba kupulura mphonje za tirigu na kurya.+
2 Pakuwona ichi, Ŵafarisi ŵakati kwa iyo: “Wonani! Ŵasambiri ŵinu ŵakuchita icho ntchambura kuzomerezgeka kuchita pa Sabata.”+
3 Iyo wakati kwa iwo: “Kasi mundaŵazge icho Davide wakachita, apo iyo na ŵanalume awo ŵakaŵa nayo njara yikaŵakora?+
4 Asi wakanjira mu nyumba ya Chiuta na kurya vingwa vyakulongora,+ nangauli chikaŵa chambura kuzomerezgeka kuti iyo warye, nesi awo ŵakaŵa nayo, kweni ŵasembe pera?+
5 Panji, kasi mundaŵazge mu Dango kuti pa Sabata, ŵasembe mu tempile ŵakuswa Sabata ndipo ŵakuŵa ŵambura mulandu?+
6 Kweni nkhumuphalirani kuti mukuru wakuluska tempile wali pano.+
7 Kweni muŵenge kuti mwapulikiska ng’anamuro la mazgu ghakuti, ‘Nkhukhumba lusungu,+ sembe chara,’+ mphanyi mundaŵasuske ŵanthu ŵambura mulandu aŵa.
8 Chifukwa Mwana wa munthu ndiyo ni Fumu ya Sabata.”+
9 Wakati wafumapo pa malo ghara, wakanjira mu sunagoge lawo.
10 Ndipo wonani, pakaŵa munthu wakuphapa woko!+ Ntheura ŵakamufumba kuti, “Kasi pa Sabata ntchakuzomerezgeka kuchizga?” Ŵakamufumba nthena kuti ŵamupe mulandu.+
11 Yesu wakati kwa iwo: “Ni munthu nju pakati pinu uyo wali na mberere yimoza ndipo usange yawa mu mbuna pa Sabata walekenge kuyifumiska?+
12 Asi munthu ngwakuzirwa chomene kuluska mberere? Ipo ntchakuzomerezgeka kuchita chinthu chiwemi pa Sabata.”
13 Ndipo wakati kwa munthu yura: “Nyoloska woko lako.” Wakalinyoloska, ndipo likawelerapo, likaŵa makora nga ni woko linyake.
14 Kweni Ŵafarisi ŵakafumira kuwaro na kupangana kuti ŵamukome Yesu.
15 Yesu wakati wamanya ichi, wakafumako kura. Ŵanandi ŵakamulondezga,+ ndipo wakaŵachizga wose.
16 Kweni wakaŵakanizga kuti ŵaleke kumuvumbura,+
17 kuti ghafiskike mazgu agho ntchimi Yesaya yikayowoya, ghakuti:
18 “Wonani! Muteŵeti wane+ uyo nkhamusankha, wakutemweka wane, uyo nkhukondwa nayo!+ Niŵikenge mzimu wane pa iyo,+ ndipo mitundu wayilongorenge makoraghene uwo mburunji.
19 Wakwesanenge na munthu chara,+ panji kuchemerezga, nesi munthu kupulika mazgu ghake mu misewu.
20 Thete lakuphwanyika waliteketenge chara, ndipo chisunda chakulota wazimwenge chara,+ m’paka urunji uluske.
21 Enya, mitundu yizamugomezga mu zina lake.”+
22 Ndipo ŵanthu ŵakamwizira na mwanalume waviŵanda uyo wakaŵa wachibulumutira na wambuwu. Ndipo wakamuchizga, mwakuti mwanalume wambuwu uyu wakayowoya na kulaŵiska.
23 Sono mizinda yose yikazukuma na kwamba kuyowoya kuti: “Kasi ni Mwana wa Davide yayi uyu?”
24 Pakupulika ichi, Ŵafarisi ŵakati: “Munthu uyu wakufumiska viŵanda payekha chara, kweni na nkhongono za Belezebule fumu ya viŵanda.”+
25 Yesu wakati wamanya maghanoghano ghawo, wakati kwa iwo: “Ufumu uliwose uwo ukugaŵikana ukupasuka, ndipo msumba panji nyumba yiliyose iyo yikugaŵikana yiyimenge chara.
26 Mwakuyana waka, usange Satana wakufumiska Satana, ndikuti wagaŵikana. Kasi ufumu wake ungima wuli?
27 Nakuti usange ine nkhufumiska viŵanda na nkhongono za Belezebule, kasi ŵana ŵinu ŵakuvifumiska na nkhongono za njani? Lekani ŵaŵenge ŵeruzgi ŵinu.
28 Kweni usange nkhufumiska viŵanda na mzimu wa Chiuta, ipo Ufumu wa Chiuta wamubuchizgani.+
29 Panji kasi munthu wanganjira mu nyumba ya munthu wankhongono na kupoka katundu wake, kwambura kumukaka dankha munthu wankhongono? Para wamukaka ndipo wangaphanga vya mu nyumba yake.
30 Uyo wali ku chigaŵa chane chara, wakususkana nane, ndipo uyo wakuwunjika lumoza na ine chara, wakuparanya.+
31 “Pa chifukwa ichi, nkhumuphalirani kuti, ŵanthu ŵazamugowokereka mtundu uliwose wa kwananga na mazgu ghamsinjiro, kweni uyo wakuyowoyera msinjiro mzimu wazamugowokereka chara.+
32 Mwachiyelezgero, waliyose uyo wakuyowoyera mazgu ghaheni Mwana wa munthu, wazamugowokereka.+ Kweni waliyose uyo wakuyowoyera viheni mzimu utuŵa, wazamugowokereka chara, chara nadi, kwali ni mu nyengo iyi, panji mu nyengo iyo yikwiza.+
33 “Panyake mungazgora khuni kuŵa liwemi na vipambi vyake kuŵa viwemi, panji mungazgora khuni kuŵa liheni na vipambi vyake kuŵa viheni, pakuti khuni likumanyikwa na vipambi vyake.+
34 Mwa mphapu za vipiri imwe,+ mungayowoya wuli vinthu viwemi apo imwe muli ŵaheni? Pakuti mulomo ukuyowoya ivyo vili kuzura mu mtima.+
35 Munthu muwemi, kufuma pa usambazi wake uwemi, wakufumiska vinthu viwemi. Kweni munthu muheni, kufuma pa usambazi wake uheni wakufumiska vinthu viheni.+
36 Nkhumuphalirani kuti mazgu ghose ghawakawaka agho ŵanthu ŵakuyowoya, ŵazamupatawura+ pa Zuŵa la Cheruzgo,
37 chifukwa uzamupimika murunji na mazgu ghako, ndipo uzamususkika na mazgu ghako.”
38 Ŵalembi na Ŵafarisi ŵanyake ŵakamuzgora, ŵakati: “Msambizgi, tikukhumba kuwona chimanyikwiro kufuma kwa imwe.”+
39 Iyo wakaŵazgora kuti: “Muwiro uheni na wauleŵi ukulutilira kupenja chimanyikwiro, kweni upikenge chimanyikwiro chilichose chara, kupaturako chimanyikwiro cha ntchimi Yona.+
40 Pakuti nga umo Yona wakaŵira mu nthumbo ya chisomba chikuru mazuŵa ghatatu, muhanya na usiku,+ ndimo Mwana wa munthu wazamuŵira pasi nkhanira pa charu chapasi mazuŵa ghatatu, muhanya na usiku.+
41 Ŵanthu ŵa ku Nineve ŵazamuwuka pa nyengo ya cheruzgo pamoza na muwiro uwu ndipo ŵazamuwususka, chifukwa iwo ŵakang’anamuka mtima ŵakati ŵapulika ivyo Yona wakapharazga.+ Kweni wonani, wakuluska Yona wali pano.+
42 Fumukazi ya kumwera yizamuwuskika pa nyengo ya cheruzgo pamoza na muwiro uwu ndipo yizamuwususka, chifukwa yikafuma ku vigoti vya charu chapasi kuti yizakapulike vinjeru vya Solomoni.+ Kweni wonani, wakuluska Solomoni wali pano.+
43 “Para mzimu waukazuzi wafuma mwa munthu, ukujumpha mu charu chambura maji kupenja malo ghakupumulirapo, kweni para ukughasanga yayi,+
44 ukuti, ‘Niwelerenge ku nyumba yane uko nkhafuma.’ Para wafika ukusanga nyumba yambura kanthu, kweni yakuphyereka makora ndiposo yakutozgeka.
45 Ndipo ukuluta na kukatora mizimu yinyake 7 yiheni chomene yakuluska iwo, ndipo para yanjira mukati, yikukhala mwenemumo. Ndipo munthu uyo wakuŵa muheni chomene kuluska pakwamba.+ Ndimo vizamuŵira na muwiro uheni uwu.”
46 Uku wachali kuyowoya na mizinda, anyina na ŵanung’una ŵake+ ŵakiza na kwimilira kuwaro, ŵakakhumbanga kuyowoya nayo.+
47 Ntheura munyake wakati kwa iyo: “Wonani, anyinamwe na ŵanung’una ŵinu ŵimilira kuwaro, ŵakukhumba kuyowoya namwe.”
48 Pakuzgora wakati kwa uyo wakamuphaliranga: “Kasi amama mbanjani, ndipo ŵanung’una ŵane mbanjani?”
49 Ndipo wakanyoloskera woko lake ku ŵasambiri ŵake, wakati: “Wonani, amama na ŵanung’una ŵane ni aŵa!+
50 Pakuti waliyose uyo wakuchita khumbo la Adada awo ŵali kuchanya, uyu ndiyo ni munung’una wane, mudumbu wane, na mama wane.”+
Tumizgani
Tumizgani
Mateyu 12
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=40&Chapter=12&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D40%26Chapter%3D12%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
MAZGU GHA CHIUTA MBUSAMBAZI | YESAYA 11-16
Charu Chapasi Chizamuzura na Kumanya Yehova
Kasi uchimi uwu ukafiskika wuli pa Ŵaisrayeli?
Apo Ŵaisrayeli ŵakafumanga ku wuzga ku Babuloni, kweniso ŵakati ŵafika kwawo ŵakeneranga yayi kopa vikoko vya mu thengere panji ŵanthu ŵakofya awo ŵakaŵa nga ni vikoko.—Ezr 8:21, 22
Kasi uchimi uwu ukufiskika wuli mazuŵa ghano?
Pakuti tamumanya makora Yehova tavura wunthu wakale. Ndipo awo ŵakaŵa ŵankhaza, lero mbanthu ŵamtende. Ivi vyatovwira kuti tiŵe mu paradiso wauzimu wa pa charu chose
Kasi uchimi uwu uzamufiskika wuli munthazi?
Khumbo lakwamba la Yehova lizamufiskika ndipo ŵanthu ŵazamukhala mwamtende ndiposo mwakuvikilirika mu paradiso. Muzamuŵavya chilichose chakofya
Paulosi wakasintha nkharo yake chifukwa wakamumanya makora Chiuta.
Pakwamba Paulosi wakamanyikwanga na zina lakuti Saulosi ndipo wakatambuzganga chomene ŵanthu ŵa Chiuta.—1Ti 1:13.
Kweni wakasintha wunthu wakale chifukwa wakamumanya makora Chiuta.—Kol 3:8-10


text:
Kasi Mukumanya?
Kasi kale ŵakanyamuranga wuli moto?
PA Genizesi 22:6 pakuyowoya kuti, pakuluta kukapeleka sembe ku malo ghakutali, Abrahamu “wakatora nkhuni zakuwotchera sembe na kumuthwikiska mwana wake Yisake. Iyo wakanyamura moto na chimayi mu mawoko ghake. Ndipo wose ŵaŵiri ŵakaluta.”
Mu Baibolo, palije apo pakuyowoya umo kale ŵakanyamuliranga moto. Munthu munyake wakati kale vikaŵa vyakusuzga chomene kuti munthu wanyamure moto ulendo utali nga uwo Abrahamu na Yisake ŵakendera. Lekani tingati iwo ŵakanyamuranga waka vyakukapembera moto.
Kweni ŵanyake ŵakuti kale chikaŵa chakusuzga chomene kupemba moto. Vikaŵangako makora kupara waka moto pa nyumba zapafupi kuluska kupemba moto. Lekani ŵanthu ŵanandi ŵakusambira ŵakugomezga kuti Abrahamu wakanyamura moto padengere, panji mu kamuphika ako wakakakako tcheni. Mu kamuphika aka wakaŵikamo makara gha moto. (Yes. 30:14) Para moto ukakhumbanga kuzimwa, ŵakaŵikangapo tunkhuni m’paka ŵakafike uko ŵakukhumba.


text:
A3
Kasi Baibolo Lafika Wuli kwa Ise?
Mweneko wa uthenga wa mu Baibolo ndiyo walisunga m’paka sono. Ndiyo wakatuma munthu kulemba mazgu ghakuti:
“Mazgu gha Chiuta withu ghakukhalilira muyirayira.”—Yesaya 40:8.
Mazgu agha ngaunenesko, nangauli pasono kulije mipukutu yakale Yachihebere na Chiaramu, * panji Yachigiriki iyo pakwamba pakalembeka mazgu gha Chiuta. Kasi tingagomezga wuli kuti uthenga wa mu Baibolo ukuyana na uwo ukalembeka mu mipukutu yakwambilira?
ŴALEMBI ŴAKASUNGA MAZGU GHA CHIUTA
Malemba Ghachihebere ghakasungika chifukwa Chiuta wakaphalira ŵanthu kuti ŵakoperenge mazgu ghake. * Mwachiyelezgero, Yehova wakaphalira mathemba gha Israyeli kuti mazgu gha mu Dango ŵaghalembenge mu buku. (Dotoronome 17:18) Chiuta wakaphaliraso Ŵalevi kuti ŵasungenge Dango na kusambizga ŵanthu. (Dotoronome 31:26; Nehemiya 8:7) Ŵayuda ŵakati ŵawera ku wuzga ku Babuloni, ŵalembi ŵanyake (Ŵasofiremu) ŵakamba kukopera mazgu gha Chiuta. (Ezira 7:6, mazgu ghamusi) Ŵalembi aŵa ŵakakopera makope ghanandi gha mabuku 39 gha Malemba Ghachihebere.
Kwa vyaka vinandi ŵalembi ŵakalutilira kukopera mabuku agha mwakupwelelera chomene. Mu vyaka vya pakati pa 400 AD na 1500 AD, ŵalembi ŵanyake Ŵachiyuda ŵakuchemeka Ŵamasoreti ŵakalutizga mulimo wakukopera mazgu gha Chiuta. Mupukutu (Leningrad Codex) wakale chomene uwo uli na mabuku ghose gha Malemba Ghachihebere ukalembeka cha m’ma 1008 panji 1009 C.E. Kweni kuzakafika mukatikati mwa vyaka vya m’ma 1900, mipukutu na viduswa pafupifupi 220, vikasangika pamoza na mipukutu ya ku Nyanja Yakufwa. Mipukutu iyi njakale chomene kuluska wa Leningrad Codex. Para tingayaniska mipukutu ya ku Nyanja Yakufwa na mupukutu wa Leningrad Codex tikusanga fundo iyi: Nangauli mu mipukutu ya ku Nyanja Yakufwa mazgu ghake ghanyake ghakupambana, kweni uthenga wake ngumoza.
Kasi uthenga wa mu mabuku 27 gha Malemba Ghachigiriki wasungika wuli kuti usangike m’paka sono? Mabuku agha ghakalembeka na ŵapositole ŵa Yesu Khristu na ŵasambiri ŵake ŵanyake. Ŵakhristu ŵakwambilira nawo ŵakakoperanga mabuku nga umo ŵakachitiranga ŵalembi Ŵachiyuda. (Ŵakolose 4:16) Fumu ya Ŵaroma (Diocletian) na ŵanthu ŵanyake ŵakayezga kuti ŵaparanye mabuku ghose agho Ŵakhristu ŵakwambilira ŵakalemba. Kweni ŵakatondeka ndipo mipukutu yinandi yasungika m’paka sono.
Mabuku agho Ŵakhristu ŵakalemba naghoso ghakang’anamulika mu viyowoyero vinyake. Baibolo likang’anamulika mu viyowoyero vyakale ivi: Chiarimeniya, Chikoputiki, Chietiyopiki, Chijojiya, Chilatini, na Chisiriya.
KUSANKHA MIPUKUTU YACHIHEBERE NA CHIGIRIKI PAKUNG’ANAMURA BAIBOLO
Mipukutu yose yakale ya Baibolo yili na mazgu ghakuyana ndendende yayi. Kasi tingamanya wuli ivyo vikalembeka pakwambilira?
Tiyelezgere kuti msambizgi watuma ŵana 100 kuti ŵakopere nkhani kufuma mu buku linyake. Usange buku ilo ŵakoperangamo lingasoŵa, munthu wangamanya ivyo vikaŵa mu buku ilo para wangayaniska ivyo ŵana ŵakakopera. Mwana waliyose wangabudiska pakukopera, kweni vingachitika yayi kuti ŵana wose ŵabudiske vyakuyana. Mwakuyana waka, para ŵakaswiri ŵakusanda viduswa vinandi na mipukutu yakale ya Baibolo, ŵakumanya apo awo ŵakakoperanga ŵakabudiska kweniso ŵakumanya mazgu agho ghakaŵa mu mipukutu yakwamba.
Pa vinthu vyose ivyo vikalembeka kale, Baibolo lekha ndilo tingayowoya mwakusimikizga kuti uthenga wake uchali undasinthe
Kasi tingagomezga wuli kuti uthenga uwo ukaŵa mu mipukutu yakwamba ndiwo uli mu Baibolo lithu ili? Kaswiri munyake wa masambiro, William H. Green wakayowoyapo vya Malemba Ghachihebere, wakati pa vinthu vyose ivyo vikalembeka kale, Baibolo lekha ndilo tingayowoya mwakusimikizga kuti uthenga wake uchali undasinthe. F. F. Bruce, wakayowoyapo vya Malemba Ghachigiriki, agho ghakuchemeka Tesitamenti la Sono, wakati pali ukaboni ukuru wakuti uthenga uwo uli mu Tesitamenti la Sono ukuyana na uwo ukaŵa mu mipukutu yakwamba. Uthenga wake ukupambana na vinthu vinyake ivyo ŵanthu ŵakale ŵakalemba, nakuti palije uyo wangasuska fundo iyi. Iyo wakatiso uthenga uwo uli mu Tesitamenti la Sono uŵenge kuti ŵakawutora mu vinthu vinyake vyakulembeka na ŵanthu waka, mphanyi uthenga wake ngwakukayikiska chomene.
Malemba Ghachihebere: Baibolo la Chingelezi la Mang’anamuliro gha Charu Chiphya (1953-1960) ŵakaling’anamura kufuma ku buku linyake (Biblia Hebraica) ilo likanozgeka na Rudolf Kittel. Kufuma nyengo iyi, panozgekaso mabuku ghanyake gha Malemba Ghachihebere (Biblia Hebraica Stuttgartensia na Biblia Hebraica Quinta) agho ghali na uthenga wa mu mipukutu ya ku Nyanja Yakufwa kweniso mu mipukutu yinyake yakale chomene. Mabuku ghasono agha ŵakakopera ivyo vili mu Leningrad Codex ndipo ghali na mazgu ghamusi agho ghakalembeka pakuyaniska na ivyo vili mu mabuku ghanyake (Samaritan Pentateuch, Dead Sea Scrolls, Greek Septuagint, Aramaic Targums, Latin Vulgate, na Syriac Peshitta). Pakunozga Baibolo lasono la Chingelezi la Mang’anamuliro gha Charu Chiphya ŵakawonangaso mu mabuku ghanyake agho ghanozgeka sono gha Malemba Ghachihebere (Biblia Hebraica Stuttgartensia na Biblia Hebraica Quinta).
Malemba Ghachigiriki: Cha kuumaliro wa vyaka vya m’ma 1800, B. F. Westcott na F.J.A. Hort, ŵakawona mu mipukutu ya Baibolo iyo yilipo pakunozga Malemba Ghachigiriki ndipo ŵakawona kuti mipukutu iyi yikuyana chomene na ivyo vikalembeka mu mipukutu yakwamba. Mukatikati mwa vyaka vya m’ma 1900, Komiti yakung’anamura Baibolo la Mang’anamuliro gha Charu Chiphya yikagwiliskira ntchito buku ilo likanozgeka na B. F. Westcott na F.J.A. Hort pakung’anamura Baibolo la Chingelezi. Ŵakagwiliskiraso ntchito mipukutu yinyake ya m’ma 100 na 200 C.E. Kufuma nyengo iyi, pasangikaso mipukutu yinyake yakale. Pakunozga Baibolo la Chingelezi, ŵatolera vinyake ivyo vikusangika mu buku linyake (Nestle and Aland) kweniso ivyo vikusangika na wupu unyake (United Bible Societies).
Mabuku agha ghakulongora kuti mavesi ghanyake mu Malemba Ghachigiriki, mu Mabaibolo ghanyake (King James Version) ŵalembi ŵakachita kusazgirako ŵekha mazgu. Mavesi gha mu Baibolo ghakagaŵika mu vyaka vya m’ma 1500, lekani pasono mu Mabaibolo ghanyake mulije mazgu gha mu mavesi agho ŵakasazgirako. Mavesi agha ni: Mateyu 17:21; 18:11; 23:14; Mariko 7:16; 9:44, 46; 11:26; 15:28; Luka 17:36; 23:17; Yohane 5:4; Milimo 8:37; 15:34; 24:7; 28:29; na Ŵaroma 16:24. Mu Baibolo ili, pa mavesi agha palembeka waka nambara ya vesi na kachimanyikwiro ako kakulongora mazgu ghamusi.
Mazgu ghatali ghaumaliro gha pa Mariko 16 (mavesi 9-20), mazgu ghafupi ghaumaliro gha Mariko 16, na mazgu gha pa Yohane 7:53–8:11, ghakaŵamo yayi mu mipukutu yakwamba. Ntheura mu Baibolo ili mazgu agha mulije.
Mu Baibolo ili, mazgu ghanyake ghasintha mwakukolerana na ivyo vikaŵa mu mipukutu yakwamba ndipo nkhwantha zinandi zamasambiro zikukolerana navyo. Mwachiyelezgero, mipukutu yinyake yikulongora kuti pa Mateyu 7:13 pakuŵazgika kuti: “Njirani pa chipata chifinyi, chifukwa chipata chikuru chili na nthowa yisani iyo yikuya ku pharanyiko.” Mu Baibolo lakale la Mang’anamuliro gha Caru Ciphya (Mateyu-Uvumbuzi), pa vesi ili palije mazgu ghakuti “chipata chikuru chili.” Kweni kusanda uko kukachitika kwalongora kuti mazgu ghakuti “chipata chikuru chili,” ghakaŵamo mu mipukutu yakwamba. Ntheura mu Baibolo ili mazgu agha ghalembekamo. Muliso mavesi ghanyake agho ghanozgeka mwakuyana waka. Umo mwanozgeka ni muchoko waka, ndipo palije icho chasintha chakukhwaskana na uthenga wa Mazgu gha Chiuta.
^ ndime 5 Kwambira apa, Malemba Ghachihebere na Ghachiaramu, ghose ghakuchemeka Malemba Ghachihebere.
^ ndime 7 Ŵakakoperanga mipukutu chifukwa chakuti yikalembekanga pa vinthu vyambura kukhaliska.


text:
UMOYO WACHIKHRISTU
“Ndine Pano. Nitumani!”
Yesaya wakaŵa munthu wakujipeleka. Nase tikwenera kuŵa nga ndiyo. Wakalongora chipulikano ndipo wakazomera mulimo nangauli wakamanyanga makora yayi umo mulimo wake wamuŵira. (Yes 6:8) Kasi namwe mungasintha vinthu vinyake kuti mukateŵetere ku malo ghakusoŵa uko kukukhumbikwa ŵapharazgi ŵanandi? (Sa 110:3) Ntchiwemi nadi kuchita nthena. Kweni munthu wakwenera “kupendesera mtengo” pambere wandasame. (Lu 14:27, 28) Ndipouli, munthu wakwenera kujipata kuti wachite mwakukwana mulimo wakupharazga. (Mt 8:20; Mr 10:28-30) Nga umo tawonera mu vidiyo ya mutu wakuti Kukateŵetera uko Kukukhumbikwira Ŵapharazgi Ŵanandi, Yehova wakuŵatumbika chomene ŵanthu awo ŵachita nthena.
ZGORANI MAFUMBO AGHA PARA MWAWONELERA VIDIYO:
Kasi banja la Mubali William likajinora vichi kuti likateŵetere ku Ecuador?
Kasi ni vinthu wuli ivyo ŵakaghanaghanirapo apo ŵakasankhanga uko ŵamuteŵetera?
Kasi ŵakatumbikika wuli?
Kasi mungachita wuli kuti mumanye uko kukukhumbikwa wovwiri pa nkhani ya kupharazga?
PA NYENGO YAKUSOPA KWA MBUMBA DUMBISKANANI MAFUMBO AGHA:
Kasi tingasazgirako wuli uteŵeti withu nga ni banja? (km 8/11 peji 4-6)
Usange tingakwaniska yayi kusamukira uko kukukhumbikwira wovwiri, kasi tingachita wuli kuti tilutilire kovwira mpingo uwo tikuwunganamo? (w16.03 peji 23-25)


text:
Yehova Ni Mubwezi Withu Wapamtima
“[Abrahamu] wakacemeka ‘mubwezi wa Yehova.’”—YAK. 2:23.
1. Pakuti tili kulengeka mu cikozgo ca Ciuta, kasi tili na luso wuli?
KANANDI ŵanthu ŵakuyowoya kuti: “Mwana uyu wali kukozga awiske.” Ndipo nadi, ŵana ŵanandi ŵakukozga ŵapapi ŵawo. Nakuti mwana wangakozga wose ŵaŵiri, dada na mama. Yehova, Dada withu wa kucanya, ni Mupi wa umoyo. (Sal. 36:9) Ndipo ise, pakuŵa ŵana ŵake, tikukozganako nayo. Cifukwa cakuti tili kulengeka mu cikozgo cake, tili na luso lwa kughanaghana, kusankha cakucita, na kuŵa paubwezi na ŵanji.—Gen. 1:26.
2. Kasi kuti ise tiŵe paubwezi na Yehova nchifukwa ca vici?
2 Yehova wangaŵa Mubwezi withu wapamtima. Kuti ubwezi uwu uŵepo, nchifukwa cakuti Ciuta wakutitemwa, kweniso ise tili na cipulikano mwa iyo na Mwana wake. Yesu wakati: “Ciuta wakacitemwa comene caru, mwakuti wakapeleka Mwana wake wapadera yekha, ntheura kuti waliyose uyo wakupulikana mwa iyo waleke kuparanyika kweni waŵenge na umoyo wamuyirayira.” (Yoh. 3:16) Mu Baibolo muli ŵanthu ŵanandi awo ŵakaŵa paubwezi na Yehova. Tiyeni tidumbiskane vya ŵanthu ŵaŵiri.
ABRAHAM MUBWEZI WANE
3, 4. Pa nkhani ya kuŵa paubwezi na Yehova, kasi Abrahamu wakapambana wuli na ŵana ŵake?
3 Yehova wakayowoya vya sekuru wa Ŵaisrayeli kuti: “Abrahamu, mubali [‘mubwezi,’ NW] wane.” (Yes. 41:8) Lemba la 2 Midauko 20:7 nalo likuti Abrahamu wakaŵa mubwezi wa Ciuta. Cifukwa wuli mwanalume wakugomezgeka uyu wakalutilira kuŵa paubwezi na Mlengi wake? Cifukwa cakuti iyo wakaŵa na cipulikano.—Gen. 15:6; ŵazgani Yakobe 2:21-23.
4 Pakwamba, Yehova wakaŵa Dada kweniso Mubwezi wa mtundu wa Israyeli, awo mbana ŵa Abrahamu. Cacitima nchakuti, ubwezi wawo na Ciuta ukamara. Cifukwa wuli? Cifukwa cakuti ŵakatondeka kuŵa na cipulikano mu malayizgo gha Yehova.
5, 6. (a) Kasi vikenda wuli kuti Yehova waŵe Mubwezi winu? (b) Kasi tikwenera kujifumba mafumbo wuli?
5 Para munthu wakusambira comene vya Yehova, wakuŵa na cipulikano cakukhora comene mwa iyo, kweniso wakumutemwa comene. Ghanaghanirani nyengo iyo mukamanyira kuti Ciuta ngwanadi, ndiposo kuti mungaŵa nayo paubwezi. Kweniso mukamanya kuti tose tikubabika ŵakwananga cifukwa ca kuleka kupulikira kwa Adamu. Mukamba kupulikiska kuti ŵanthu ŵali kutali na Ciuta. (Kol. 1:21) Kufuma apo, mukamanya kuti Adada ŵithu ŵa kucanya mbacitemwa ndipo ŵakutipwelelera. Tikati tamanya kuti ŵakapeleka Mwana wawo, Yesu, kuŵa sembe yakuwombora, kweniso tikati taŵa na cipulikano mu sembe iyi, tikamba kuŵa paubwezi na Ciuta.
6 Pakuti sono pajumpha nyengo, tingajifumba kuti: ‘Kasi nkhucita vici kuti ubwezi wane na Ciuta ukhore? Kasi Yehova, Mubwezi wane wapamtima, nkhumuthemba comene kweniso kumutemwa comene zuŵa lililose?’ Munthu munyake uyo wakaŵa mubwezi wapamtima wa Yehova ni Gidiyoni. Tiyeni tiwone ivyo wakacita, na kutolerako.
‘YEHOVA NCHIMANGO’
7-9. (a) Kasi nchinthu wuli capadera ico Gidiyoni wakawona, ndipo cikakhwaska wuli ubwezi wake na Ciuta? (Wonani cithuzithuzi cakwamba.) (b) Kasi tikwenera kucita wuli kuti ubwezi withu na Yehova uŵe wakukhora?
7 Mweruzgi Gidiyoni wakateŵetera Yehova mu nyengo yakusuzga mu mdauko wa Ŵaisrayeli ŵakati ŵanjira mu Caru ca Layizgano. Buku la Ŵeruzgi cipaturo 6 likulongosora kuti mungelo wa Yehova wakaluta kwa Gidiyoni ku Ofra. Pa nyengo iyi, Ŵamidiyani awo ŵakaŵa ŵazengezgani ŵa Israyeli, ŵakaŵa ŵakofya comene ku mtundu uwu. Pa cifukwa ici, Gidiyoni wakakhwemanga tirigu pakweru cara, kweni mu cakukamiramo vinyo, kuti ciŵe cipusu kubisa tirigu uyu. Iyo wakazizikika apo mungelo uyo wakiza, wakamucema kuti, “wa cinkhara iwe!” Gidiyoni wakamufumba usange Yehova waŵathaskenge nga umo wakathaskira Ŵaisrayeli ku Eguputo. Pakuyowoya mu malo mwa Mlengi, mungelo wakasimikizgira Gidiyoni kuti Yehova wali nayo.
8 Gidiyoni wakafumba umo ‘wathaskirenge Ŵaisrayeli mu woko la Ŵamidiyani.’ Yehova wakazgora kuti: “Ine tindiŵenge nawe, tiuŵatimbe Ŵamidiyani nga ndi munthu yumoza.” (Ŵeru. 6:11-16) Gidiyoni wakwenera kuti wakajifumbanga umo ivi vicitikirenge, ntheura wakapempha cimanyikwiro. Wonani kuti pa cidumbirano ici, Gidiyoni wakakayikanga yayi kuti Yehova ngwanadi.
9 Ivyo vikacitika pamanyuma pake, vikakhozga cipulikano ca Gidiyoni na kumovwira kuti wasendelere comene kwa Ciuta. Gidiyoni wakaphika cakurya na kupa mungelo. Mungelo wakakhwaska cakurya ici na ndodo ndipo mwamunthondwe cikabuka na moto. Gidiyoni wakamanya kuti mungelo uyu wakatumika nadi na Yehova. Gidiyoni wakazizikika ndipo wakacemerezga kuti: “Okwe, Fumu Yehova Ciuta! Pakuti sono apa ndawona mungelo wa Yehova cisko ku cisko.” (Ŵeru. 6:17-22) Kasi ici cikatondeska Gidiyoni kuŵa paubwezi na Ciuta wake? Yayi. M’malo mwake, sono ndipo ubwezi ukakura comene. Gidiyoni wakamumanya makora Yehova ndipo wakawona kuti wali pa mtende na Ciuta. Tikumanya fundo iyi cifukwa ca zina ilo Gidiyoni wakathya jochero ilo wakazenga pa malo agha. Wakalithya kuti ‘Yehova Nchimango.’ (Ŵazgani Ŵeruzgi 6:23, 24.) Para tikughanaghanirapo pa ivyo Yehova wakuticitira zuŵa lililose, tikwamba kumanya kuti ni Mubwezi wanadi. Usange tikulomba kwa Ciuta nyengo zose, tikuŵa na mtende ukuru ndipo ubwezi withu na iyo ukukhora.
NI NJANI UYO ‘WANGAKHALA MU HEMA LA YEHOVA’?
10. Kuyana na lemba la Salmo 15:3, 5, kasi Yehova wakukhumba kuti ticitenge vici kuti tiŵe nayo paubwezi?
10 Ndipouli, kuti Yehova waŵe Mubwezi withu, pali vinthu vinyake ivyo tikwenera kucita. Mu cipaturoSalmo 15 ca Salmo, Davide wakayowoya vinthu ivyo vikukhumbikwa kuti munthu ‘wakhale mu hema la Yehova,’ panji kuti waŵe mubwezi wa Ciuta. (Sal. 15:1) Tiyeni tiwonepo vinthu viŵiri, kugega kusesa na kuŵa ŵakugomezgeka mu vyose ivyo tikucita. Pakuyowoya vya munthu uyo wangaŵa mubwezi wa Yehova, Davide wakati: “Kuti wakusesa na lulimi lwake cara, . . . nanga nkhupokera cimbundi pa wambura mulandu.”—Sal. 15:3, 5.
11. Cifukwa wuli tikwenera kusesa yayi?
11 Mu salimo linyake, Davide wakacenjezga kuti: “Lulimi lwako luleke vya uheni.” (Sal. 34:13) Usange tikupulikira yayi cenjezgo ili, tingaŵa yayi paubwezi na Adada ŵithu ŵa kucanya awo mbarunji. Nakuti kusesa mbukhaliro wa Satana, uyo ni mulwani mukuru wa Yehova. Lizgu lakuti “Dyabulosi” lili kufuma ku lizgu Lacigiriki ilo likung’anamura “musesi.” Para tikujikora pakuyowoya vya ŵanji, tilutilirenge kuŵa paubwezi na Yehova. Fundo iyi njaunenesko, comenecomene para tikuyowoya na ŵanji vya ŵanalume ŵakwimikika mu mpingo.—Ŵazgani Ŵahebere 13:17; Yuda 8.
12, 13. (a) Cifukwa wuli tikwenera kuŵa ŵakugomezgeka mu vinthu vyose? (b) Kasi ŵanji ŵakukhwaskika wuli na kugomezgeka kwithu?
12 Ŵateŵeti ŵa Yehova ŵakumanyikwa na kugomezgeka, kulyera masuku pa mutu ŵanyawo yayi. Mpositole Paulosi wakalemba kuti: “Lutilirani kutilombera, pakugomezga kuti tili na njuŵi yakugomezgeka, uku tikukhumba kucita mwakugomezgeka mu vinthu vyose.” (Heb. 13:18) Cifukwa cakuti taŵikapo mtima “kucita mwakugomezgeka mu vinthu vyose,” tikulyera masuku pa mutu Ŵakhristu ŵanyithu yayi. Mwaciyelezgero, usange mubali tamulemba nchito, tikuwoneseska kuti tikucita nayo makora vinthu kweniso kuti tikumulipira mwakuyana na ivyo tikapangana. Pakuŵa Ŵakhristu, tikucita vinthu mwakugomezgeka na ŵanchito ŵithu ndiposo ŵanthu wose. Kweniso usange talembeka nchito na Mkhristu munyithu, tileke kupempha vinandi kuluska ivyo tapangana.
13 Kanandi ŵanthu ŵa ku caru ŵakuwonga Ŵakaboni ŵa Yehova cifukwa cakuti mbakugomezgeka. Mwaciyelezgero, mulara wa wupu unyake wa vyakuzengazenga wakawona kuti Ŵakaboni ŵa Yehova ŵakucita ivyo ŵayowoya. Iyo wakati: “Nyengo zose mukucita ivyo mwalayizga.” (Sal. 15:4) Cifukwa ca nkharo yithu yiwemi iyi, tikulutilira kuŵa paubwezi na Yehova. Kweniso nkharo iyi yikupangiska kuti ŵanthu ŵalumbe Adada ŵithu ŵacitemwa ŵa kucanya.
WOVWIRANI ŴANJI KUTI ŴAŴE ŴABWEZI ŴA YEHOVA
14, 15. Para tili mu uteŵeti, kasi tingaŵawovwira wuli ŵanji kuti ŵaŵe ŵabwezi ŵa Yehova?
14 Ŵanthu ŵanandi awo tikukumana nawo mu uteŵeti, ŵakuwona Ciuta kuŵa Mubwezi wawo wapamtima yayi nangauli ŵakugomezga kuti waliko. Kasi tingaŵawovwira wuli? Wonani ulongozgi uwo Yesu wakapeleka ku ŵasambiri ŵake 70 apo wakaŵatuma ŵaŵiriŵaŵiri kukapharazga. Wakati: “Kulikose uko mwamunjira mu nyumba, cakwamba mukati, ‘Nyumba iyi yiŵe na mtende.’ Ndipo usange mubwezi wa mtende walimo, mtende winu wamukhala pa iyo. Kweni usange mulije, wamuwelera kwa imwe.” (Luka 10:5, 6) Ŵanthu ŵanandi ŵangasambira unenesko usange tikuŵapharazgira mwaubwezi. Usange takumana na ŵakususka, ici cingawovwira kuti ŵawezgeko ukali ndipo ŵangazakatipokelera makora pa ulendo unyake.
15 Para tasanga ŵanthu awo ŵakudemelera comene ku cisopa cautesi, panji awo ŵakulondezga comene tumaluso twakupambana na Malemba, tikulutilira kuŵa ŵaubwezi kweniso ŵamtende. Ku maungano ghithu, tikupokelera ŵanthu wose awo ŵakukhumba kumanya vinandi vya Ciuta withu cifukwa cakuti ŵakhuŵara na nkharo ya ŵanthu ŵa mazuŵa ghano. Nkhani za mutu wakuti: “Baibolo Likusintha Umoyo wa Ŵanthu” zikulongosora vya ŵanthu ŵanthena aŵa.
KUGWIRA NCHITO LUMOZA NA MUBWEZI WITHU WAPAMTIMA
16. Kasi tikuŵa ŵabwezi kweniso “ŵanchito ŵanyake” na Yehova pa fundo wuli?
16 Ŵanthu awo ŵakugwilira lumoza nchito, kanandi ŵakwamba kutemwana comene. Ŵanthu wose awo ŵali kujipatulira kwa Yehova, ŵali na mwaŵi wa kuŵa ŵabwezi ŵake kweniso “ŵanchito ŵanyake.” (Ŵazgani 1 Ŵakorinte 3:9.) Nadi, para tikucita mulimo wa kupharazga na kuzgora ŵanthu kuŵa ŵasambiri, tikumanya makora mikhaliro ya Adada ŵithu ŵa kucanya. Tikuwona umo mzimu wawo utuŵa ukutovwilira kuti tipharazgenge makora makani ghawemi.
17. Kasi cakurya cauzimu ico cikupelekeka pa maungano gha dera, ghapadera na gha cigaŵa, cikulongora wuli kuti Yehova ni Mubwezi withu?
17 Para tikucitako comene mulimo wa kuzgora ŵanthu kuŵa ŵasambiri, tikusendelera comene kwa Yehova. Mwaciyelezgero, tikuwona umo Yehova wakutondera ŵakususka. Ghanaghanirani ivyo vyacitika mu vyaka ivyo vyajumpha. Kasi tawona umo Ciuta wakutilongozgera? Tikuzizwa na cakurya cinandi cauzimu ico tikupokera. Maungano ghithu gha cigaŵa, gha dera na ghapadera, ghakutovwira kumanya kuti Adada ŵithu ŵa kucanya ŵakumanya makora masuzgo na vyakukhumba vithu. Mbumba yinyake yikalemba kalata ya kuwonga cifukwa ca ungano wa cigaŵa, yikati: “Ungano uwu ukaticontha mtima comene. Tikawona umo Yehova wakutemwera ise waliyose payekha kweniso kuti wakukhumba kuti vinthu vitiyenderenge makora.” Mbumba yinyake ya ku Germany yikati yategherezga ungano wapadera ku Ireland, yikawonga comene cifukwa cakuti yikapokelereka na kupwelelereka makora. Yikasazgirapo kuti: “Kweni tikuwonga comene Yehova na Themba lake Yesu Khristu. Ŵaticema kuti tiŵe mu mtundu uwu wa ŵanthu ŵakukolerana zanadi. Apa tikuyowoyapo waka yayi kweni tikusangwa nadi na umoza uwu. Ivyo tikawona pa ungano wapadera wa ku Dublin, vilutilirenge kutikumbuska kuti tili na mwaŵi wa kuteŵetera Ciuta withu mukuru lumoza na imwe.”
ŴANTHU AWO MPHAUBWEZI ŴAKUYOWOYESKANA
18. Kasi tingajifumba fumbo wuli pa nkhani ya kuyowoyeskana na Yehova?
18 Ubwezi ukukonda para ŵanthu ŵakuyowoyeskana makora. Mazuŵa ghano, kucezga na kutumirana mauthenga pa Intaneti na pa foni vyazara comene. Ndipouli, kasi tikucita wuli pa nkhani ya kuyowoyeskana na Mubwezi withu wapamtima, Yehova? Mbunenesko kuti iyo ‘wakupulika malurombo.’ (Sal. 65:2) Kweni kasi tikuyowoyeskana nayo kalinga?
19. Usange tikutondeka kuphalira Adada ŵithu ŵa kucanya vyakusingo, kasi pali wovwiri wuli?
19 Ŵateŵeti ŵanyake ŵa Ciuta ŵakutondeka kuti ŵaphalire Ciuta vyakusingo kwawo na umo vinthu vyaŵakhwaskira. Ndipouli, ivi ndivyo Yehova wakukhumba kuti timuphalirenge para tikulomba. (Sal. 119:145; Cit. 3:41) Nanga ni para tikuwona kuti nchakusuzga kuphalira Ciuta vyakusingo kwithu, wovwiri ulipo. Paulosi wakalembera Ŵakhristu ŵa ku Romu kuti: “Suzgo ilo tikwenera kulombera nga ni umo tikwenera kucitira tikulimanya cara, kweni mzimu iwowene ukuŵeyelera m’malo mwa ise na mitampho yambura kuyowoyeka. Ndipouli, uyo wakusanda mitima wakumanya ico mzimu ukung’anamura, cifukwa ukuŵeyelera m’malo mwa ŵatuŵa mwakuyana na khumbo la Ciuta.” (Rom. 8:26, 27) Para tikughanaghanirapo pa mazgu agho ghali kulembeka mu mabuku gha mu Baibolo, nga ni Job, Masalmo, na Zintharika, tovwirikenge kuti timuphalirenge vyakusingo kwithu Yehova.
20, 21. Kasi mazgu gha Paulosi gha pa Ŵafilipi 4:6, 7 ghakutipembuzga wuli?
20 Para takumana na masuzgo, tiyeni tilondezge ulongozgi uwo Paulosi wakapeleka ku Ŵafilipi wakuti: “Mungenjerwanga cara na kanthu kalikose, kweni mu vinthu vyose, mu lurombo na ŵeyelero pamoza na kuwonga, madando ghinu ghamanyikwe kwa Ciuta.” Para tiyowoyeskanenge nthena na Mubwezi withu wapamtima, tipembuzgikenge, cifukwa Paulosi wakasazgirapo kuti: “Mtende wa Ciuta uwo ukuluska ghanoghano lililose, usungilirenge mitima yinu na maghanoghano ghinu kwizira mwa Khristu Yesu.” (Fil. 4:6, 7) Mphanyi talutilira kusangwa na “mtende wa Ciuta” uwo ukusungilira nadi mitima yithu na maghanoghano ghithu.
21 Lurombo lukutovwira kuti tiŵe paubwezi na Yehova. Ntheura, tiyeni tilombenge “kwambura kuleka.” (1 Tes. 5:17) Mphanyi ivyo tasambira mu nkhani iyi, vyatovwira kukhozga ubwezi withu na Ciuta, weneuwo ngwapadera comene. Mphanyi vyatovwiraso kuti tiŵikepo mtima pakulondezga fundo zake za urunji. Kweniso tiyeni tilutilire kughanaghanirapo pa vitumbiko ivyo tikusanga cifukwa cakuti Yehova ni Dada withu, Ciuta withu, na Mubwezi withu.


text:
Juni 20-26
MASALIMO 45-51
Sumu 67 na Lurombo
Mazgu Ghakwamba (Mamin. 3 panji kuchepera apa)
MAZGU GHA CHIUTA MBUSAMBAZI
“Yehova Wakumutaya Yayi Munthu Wakusweka Mtima”: (Mamin. 10)
Sa 51:1-4—Davide chitima chikamukora chomene kuti wakanangira Yehova (w93-CN 3/15 peji 10-11 ndime 9-13)
Sa 51:7-9—Davide wakakhumbanga kuti Yehova wamugowokere kuti waŵeso wakukondwa (w93-CN 3/15 peji 12-13 ndime 18-20)
Sa 51:10-17—Davide wakamanya kuti Yehova wakugowokera munthu uyo wasintha zanadi (w15 6/15 peji 14 ndime 6; w93-CN 3/15 peji 14-17 ndime 4-16)
-
Ivyo Tasambira: (Mamin. 8)
Sa 45:4—Kasi ni unenesko wuli wakuzirwa uwo tikwenera kuwuvikilira? (w14 2/15 peji 5 ndime 11)
Sa 48:12, 13—Kasi mavesi agha ghakutipa ntchito wuli? (w15 7/15 peji 9 ndime 13)
Kasi ivyo nasambira pakuŵerenga Baibolo sabata iyi, vikunisambizga vichi za Yehova?
Kasi nasanga fundo wuli pakuŵerenga Baibolo sabata iyi izo ningakaphalirako ŵanthu pakupharazga?
-
Kuŵerenga Baibolo: (Mamin. 4 panji kuchepera apa) Sa 49:10–50:6
PHARAZGANI MWALUSO
Paulendo Wakwamba: (Mamin. 2 panji kuchepera apa) Mulongorani nkhani ya pa peji 10-11 mu Wukani! nambara 3
Ulendo Wakuwelerako: (Mamin. 4 panji kuchepera apa) Dumbiskanani nayo nkhani ya pa peji 10-11 mu Wukani! nambara 3
Sambiro la Baibolo: (Mamin. 6 panji kuchepera apa) Sambirani nayo sambiro 3 ndime 1 mu kabuku ka Uthenga Uwemi. Paumaliro muphalirani vya kavidiyo ka pa jw.org/tum kakuti Kasi Baibolo ni Mazgu gha Njani?
UMOYO WACHIKHRISTU
Sumu 98
“Ivyo Ufumu Wachita mu Vyaka 100 na Ivyo Uchitenge”: (Mamin. 15) Mafumbo na mazgoro. Wonelerani dankha chigaŵa chakwamba cha vidiyo ya pa jw.org/tum yakuti Ivyo Ufumu Wachita mu Vyaka 100 na Ivyo Uchitenge m’paka pa chigaŵa chakuti Kulongora Sinema Yakulongosora Chilengiwa. (Lutani apo palembeka MABUKU > MAVIDIYO.)
Sambiro la Baibolo la Mpingo: (Mamin. 30) ia peji 2-3
Weleranimo Ivyo Mwasambira na Kuyowoyapo Mwakudumura Ivyo Muzamusambira Sabata Yikwiza (Mamin. 3)
Sumu 109 na Lurombo


text:
Maofesi na Kuwona Malo
Zani muzakawone maofesi na umo tikupangira mabuku. Sankhani charu kuti muwone nyengo iyo mungizira.
Madagascar
Vavolombelon’i Jehovah
Lot 1207 MC
Mandrosoa
105 IVATO
MADAGASCAR
+261 2022-44837
+261 3302-44837 (Mobile)
Kuwona Malo
Mande m’paka Chinkhondi
7:30 a.m. m’paka 11:00 a.m. na 1:00 p.m. m’paka 4:00 p.m.
Nyengo: Ora limoza
Ivyo Tikuchita
Tikung’anamura mabuku mu Chimalagasy, Chitankarana, Chitandroy, na Chivezo. Tikujambura mavidiyo na vinyake mu Chimalagasy. Tikulaŵilira mipingo pafupifupi 600. Tikutumizga mabuku na tumabuku vyakujumpha 270,000 ndiposo magazini ghakujumpha 600,000 mwezi uliwose.


text:
47 Ntheura Yosefe wakaluta kwa Farawo+ na kumuphalira kuti: “Adada na ŵabali ŵane ŵiza kufuma ku charu cha Kenani pamoza na mberere zawo na ng’ombe zawo, na vyose ivyo ŵali navyo. Sono ŵali ku Gosheni.”+2 Yosefe wakatora ŵabali ŵake ŵankhondi na kuŵalongora kwa Farawo.+3 Farawo wakati ku ŵabali ŵa Yosefe: “Kasi mukugwira ntchito wuli?” Iwo ŵakazgora Farawo kuti: “Ŵateŵeti ŵinu mbaliska ŵa mberere, umo ŵakaŵira ŵasekuru ŵithu.”+4 Iwo ŵakatiso kwa Farawo: “Tiza kuzakakhala nga mbalendo mu charu ichi,+ chifukwa malo ghakuti ŵateŵeti ŵinu ŵaliskeko viŵeto kura kulije, pakuti njara njikuru chomene mu charu cha Kenani.+ Ntheura, taŵeya, zomerezgani ŵateŵeti ŵinu kuti ŵakhale mu charu cha Gosheni.”+5 Ntheura Farawo wakati kwa Yosefe: “Awuso na ŵabali ŵako ŵiza kuno kwa iwe.6 Charu cha Eguputo chili mu mawoko ghako. Awuso na ŵabali ŵako uŵape chigaŵa chiwemi chomene cha charu ichi.+ Ŵakhale ku Gosheni, ndipo usange ukumanyapo ŵanji mwa iwo awo mbavinjeru uŵimike kuti ŵalaŵilirenge viŵeto vyane.”7 Penepapo Yosefe wakanjira na Yakhobe awiske na kuŵalongora kwa Farawo. Ndipo Yakhobe wakatumbika Farawo.8 Farawo wakafumba Yakhobe kuti: “Kasi uli na vyaka vilinga?”9 Yakhobe wakati kwa Farawo: “Vyaka vya umoyo wane wakuyingayinga* ni 130. Vyaka vya umoyo wane vyaŵa vichoko na vyakusuzga.+ Ni vichoko pakuyaniska na vyaka vya umoyo wa ŵasekuru ŵane mu kuyingayinga kwawo.”*+10 Ndipo Yakhobe wakatumbika Farawo na kufumapo pamaso pake.11 Ntheura Yosefe wakapa awiske na ŵabali ŵake malo mu charu cha Eguputo. Ŵakakhala mu chigaŵa chiwemi chomene cha Ramesesi,+ nga umo Farawo wakayowoyera.12 Yosefe wakalutilira kupeleka chakurya* kwa awiske na ŵabali ŵake na wose ŵamunyumba ya awiske, kuyana na unandi wa ŵana ŵawo.13 Sono mu charu chose mukaŵavya chakurya,* chifukwa njara yikakura chomene. Ŵanthu ŵa mu charu cha Eguputo na mu charu cha Kenani ŵakalopwa chomene chifukwa cha njara.+14 Yosefe wakawunjikanga ndalama zose izo ŵanthu ŵa mu charu cha Eguputo na charu cha Kenani ŵakaguliranga vyakurya.+ Yosefe wakizanga na ndalama izi ku nyumba ya Farawo.15 Pakati pajumpha nyengo, ndalama za mu charu cha Eguputo na charu cha Kenani zikamara. Ŵaeguputo wose ŵakamba kwiza kwa Yosefe na kuyowoya kuti: “Mutipe chakurya. Kasi tifwe pamaso pinu chifukwa chakuti ndalama zithu zamara?”16 Yosefe wakati: “Usange ndalama zinu zamara, pelekani viŵeto vinu ndipo ine nimupaninge chakurya kusinthana na viŵeto vinu.”17 Ntheura ŵakamba kwiza na viŵeto vyawo kwa Yosefe. Ndipo Yosefe wakaŵapanga vyakurya kusinthana na mahachi ghawo, mberere, ng’ombe, na mbunda. Mu chaka chira, wakaŵapanga vyakurya kusinthana na viŵeto vyawo vyose.18 Chaka chira chikati chamara, ŵakamba kwiza kwa iyo mu chaka chakulondezgapo, ŵakati kwa iyo: “Timubisiraninge yayi fumu yithu kuti ndalama na viŵeto vithu tili kupeleka kale kwa fumu yithu. Palije icho chakhalako chakuti tipeleke kwa fumu yithu padera pa mathupi ghithu na charu chithu.19 Kasi tifwirechi pamaso pinu, ise na charu chithu? Mutigure ise na charu chithu pakusinthana na chakurya, ndipo ise pamoza na charu chithu tiŵenge ŵazga ŵa Farawo. Mutipe mbuto mwakuti tiŵe ŵamoyo, tileke kufwa mwakuti charu chileke kuŵa mapopa.”20 Ntheura Yosefe wakagulira Farawo charu chose cha Ŵaeguputo, chifukwa Mueguputo waliyose wakaguliska munda wake, pakuti njara yikaŵa yikuru chomene. Charu chikazgoka cha Farawo.21 Penepapo wakasamuskira ŵanthu mu misumba, kufuma ku mphaka zose za charu cha Eguputo.+22 Charu cha ŵasembe pera ndicho wakagura yayi,+ chifukwa chakurya cha ŵasembe chikafumanga kwa Farawo. Iwo ŵakaryanga chakurya icho Farawo wakaŵapanga. Lekani ŵakaguliska yayi charu chawo.23 Penepapo Yosefe wakati ku ŵanthu: “Wonani, muhanya uno namugurani imwe na charu chinu kuŵa ŵa Farawo. Enani mbuto iyi, museŵe mu charu.24 Para mwavuna, mukwenera kupeleka chigaŵa chachinkhondi kwa Farawo.+ Kweni vigaŵa vinayi viŵenge mbuto yakuti mupande mu minda kweniso vyakuti muryenge, imwe, awo ŵali mu nyumba zinu, na ŵana ŵinu.”25 Ntheura iwo ŵakati: “Mwathaska umoyo withu.+ Mphanyi mwatichitira lusungu fumu yithu, ndipo tiŵenge ŵazga ŵa Farawo.”+26 Penepapo Yosefe wakalipanga kuŵa dango, ilo lichalipo m’paka muhanya uno mu charu chose cha Eguputo, lakuti chigaŵa chose chachinkhondi ntcha Farawo. Charu cha ŵasembe pera ndicho chikaŵa cha Farawo yayi.+27 Israyeli wakalutilira kukhala mu Gosheni,+ mu charu cha Eguputo. Ŵakakhazikika mwenemumo ndipo ŵakababana na kwandana chomene.+28 Yakhobe wakakhala mu charu cha Eguputo vyaka 17. Ntheura mazuŵa gha umoyo wa Yakhobe ghakaŵa vyaka 147.+29 Nyengo yakuti Israyeli wafwe yikasendelera.+ Ntheura wakachema mwana wake Yosefe, ndipo wakati: “Usange nasanga uwemi pamaso pako, naŵeya, ŵika woko lako kusi ku chigha chane, ndipo unilongore lusungu* na kugomezgeka. Naŵeya, unganisunganga mu Eguputo yayi.+30 Para nafwa,* ufume nane mu Eguputo, ukanisunge ku malaro gha ŵasekuru ŵane.”+ Yosefe wakati: “Nichitenge umo mwayowoyera.”31 Israyeli wakati: “Lapa kwa ine.” Yosefe wakalapa kwa iyo.+ Ndipo Israyeli wakasindama ku mutu wa bedi* lake.+
Mazgu Ghamusi
^ Panji kuti, “wakwendendeka; wakukhala nga ni mulendo.”
^ Panji kuti, “kwendendeka; kukhala nga ni mulendo.”


text:
Kasi Ningachita Wuli Usange Nilije Ŵabwezi?
Ivyo ungachita
1. Manya vinthu ivyo ukuchita makora. (2 Ŵakorinte 11:6) Nangauli wuli ntchiwemi kumanya ivyo ukutondeka kweni ukwenera kumanya kuti pali vinandi ivyo ukuchita makora. Ivi vikovwirenge kuti usange ŵabwezi. Jifumba kuti, ‘Kasi ni vinthu wuli ivyo nkhuchita makora?’ Ghanaghanira nkharo yiwemi iyo uli nayo.
2. Ufwatukenge na ŵanthu. Ungamba kuchezga na ŵanthu ŵachoko waka. Munyamata munyake zina lake Jorge wakati:
“Kuti umanye makora ŵanthu, ukwenera kuŵatawuzga na kuŵafumba umo ntchito yikwendera.”
Ivyo ungachita: Kuchezga na ŵanthu ŵamsinkhu wako pera yayi. Mu Baibolo muli nkhani za ŵanthu awo ŵakaŵa paubwezi kweni ŵakapambananga msinkhu. Muli nkhani ya Rute na Naomi, Davide na Yonatani, Timote na Paulosi. (Ruth 1:16, 17; 1 Samuel 18:1; 1 Ŵakorinte 4:17) Manya kuti ntchezgo zikunozga para waliyose wakuyowoyapo. Ŵanthu ŵakukondwa para tikupulikizga ivyo ŵakuyowoya. Usange uli na soni, manya kuti uyowoyenge wekha yayi.
3.
Utemwenge ŵabali. (1 Petrosi 3:8) Nangauli vinyake ivyo ŵanyako ŵakuyowoya ungakolerana navyo yayi, ntchiwemi kuleka kuŵadumulizga. Torapo fundo izo ukukolerana nazo. Usange nkhani zinyake ukukolerana nazo yayi ntchiwemi kuyowoya maghanoghano ghako mwakuzikira.
Ivyo ungachita: Usange ukukhumba ŵanyako kuti ŵayowoyenge nawe makora ukwenera kwamba ndiwe. Para ukutemwa kupindana na ŵanyako, kuŵanena panji kujiwoneska kuti ndiwe wamahara, ŵangatemwa yayi kuti uŵe nawo paubwezi.
Ŵanyako ŵangakutemwa usange ivyo ukuyowoya ni vyakukondweska nyengo zose.—Ŵakolose. 4:6.
Manyani Vinandi
Kasi Ningachita Wuli Para Nili na Phukwa?
Kasi uli na phukwa? Lemba ivyo vyapangiska phukwa kweniso ivyo ungachita kuti limare


text:
Kasi Ŵalara Ŵangasambizga Wuli Ŵabali?
“Vinthu ivyo ukapulika kwa ine . . . uvipeleke ku ŵanthu ŵakugomezgeka.”
1. (a) Kasi ŵateŵeti ŵa Chiuta ŵakumanya fundo wuli? Chifukwa wuli fundo iyi njakuzirwa mazuŵa ghano? (b) Kasi mu nkhani iyi tisambirenge vichi?
KWAMBA kale, ŵateŵeti ŵa Chiuta ŵakumanya fundo yakuti munthu wakwenera kusambira kuti wamanye vinthu. Abrahamu ‘wakalongozga ŵateŵeti ŵake awo ŵakasambizgika’ kurwa nkhondo kuti ŵakaponoske Loti. (Gen. 14:14-16) Ŵanthu awo ŵakimbanga sumu pa nyengo iyo Davide wakaŵa Themba, “ŵakasambizgika kumwimbira Yehova.” (1 Mid. 25:7) Mazuŵa ghano, tikulimbana na Satana na ŵanthu ŵake. (Efe. 6:11-13) Kweniso tikulimbikira kulumba Yehova na kuphalirako ŵanthu vya zina lake. (Heb. 13:15, 16) Kuti tichite makora vyose ivi, tikwenera kusambizgika. Yehova wali kupeleka ku ŵalara mulimo wa kusambizga mu mpingo. (2 Tim. 2:2) Mu nkhani iyi tisambirenge umo ŵalara ŵangasambizgira ŵabali kuti ŵaŵe ŵakwenelera kuchita milimo yinyake mu mpingo.
ŴAWOVWIRANI KUTI ŴATEMWENGE YEHOVA
2. Kasi mulara wakwenera kuchita vichi pambere wandambe kusambizga mubali?
2 Mulara wali nga ni mulimi. Pambere wandapande mbuto, wakwenera kuthira dankha manyuwa mu munda wake. Ichi chikovwira kuti mbuto yikure makora. Mulara nayo ndimo wakwenera kuchitira. Pambere wandambe kusambizga mubali, wakwenera kumulongosolera fundo za mu Baibolo izo zingamovwira kuti wasambire makora.—1 Tim. 4:6.
3. (a) Kasi mulara wangawovwira wuli mubali na lemba la Mariko 12:29, 30? (b) Kasi ntchivichi chingachitika para mulara wangalomba na mubali?
3 Mulara wakwenera kumanya umo unenesko wasinthira umoyo wa mubali. Kuti wamanye, wangamufumba kuti: ‘Kasi ni vichi ivyo wasintha chifukwa cha kujipeleka kwa Yehova?’ Fumbo ili lingawovwira mulara kuti wambe kudumbiskana na mubali umo wangachitira kuti wateŵeterenge Yehova na mtima wose. (Ŵazgani Mariko 12:29, 30.) Mungalomba na mubali kupempha Yehova kuti wamupe mzimu utuŵa uwo ungamovwira pakusambira. Usange mungachita nthena, mubali wangakhozgeka chomene.
4. (a) Kasi ni nkhani wuli za mu Baibolo izo zingawovwira ŵabali kukura mwauzimu? (b) Kasi ŵalara ŵakwenera kuŵa na chilato wuli para ŵakusambizga ŵabali?
4 Para mukwamba kusambizga mubali, mukwenera kudumbiskana dankha nkhani za mu Baibolo izo zikulongosora uwemi wa kugomezgeka, kujiyuyura na kunozgeka kusambira. (1 Mathe. 19:19-21; Neh. 7:2; 13:13; Mil. 18:24-26) Mikhaliro iyi yili nga ni manyuwa kwa msambiri. Yingamovwira kuti wakure luŵiro mwauzimu. Mubali munyake wa ku France (Jean-Claude), wakati para wakusambizga munthu wakuŵa na chilato chakumovwira kuti walondezgenge fundo za mu Malemba nyengo zose. Iyo wakati: “Nkhupenjerezga mpata wakuti nimuŵazgire vesi kuti ‘wajurike ku maso’ na ‘kuwona vyakuzizwiska’ ivyo vili mu Baibolo. (Sal. 119:18) Kasi ni vichi vinyake ivyo mungachita kuti muwovwire ŵabali awo mukuŵasambizga?
ŴAWOVWIRANI KUTI ŴAŴE NA CHILATO
5. (a) Chifukwa wuli ntchiwemi kovwira mubali kuti waŵe na chilato chakuteŵetera Yehova? (b) Chifukwa wuli ŵalara ŵakwenera kwamba kusambizga ŵabali apo ŵachali ŵana? (Wonani mazgu ghamusi.)
5 Mulara wangafumba mubali uteŵeti uwo wakukhumba kuzakachita. Usange wandaghanaghanirepo, wangamovwira kuti wasankhe uteŵeti uwo wangakwaniska. Mulara wangamuphalira uteŵeti uwo iyo wakakhumbanga kuchita kweniso ivyo wakachita kuti wafiske chilato chake. Wangamuphalira umo wakakondwera wakati wafiska chilato chake. Nthowa iyi njipusu ndiposo njakovwira chomene. Victor wa kuno ku Africa ni mulara kweniso mupayiniya. Iyo wakati: “Apo nkhaŵa muchoko, ŵalara ŵakanifumba uteŵeti uwo nkhakhumbanga kuzakachita. Ivi vikanovwira kuti nambe kulimbikira uteŵeti.” Ŵalara awo ŵateŵetera kwa nyengo yitali ŵawona kuti ntchakuzirwa kusambizga ŵawukirano, chomenechomene awo ŵali na vyaka vya pakati pa 13 na 19. Ntheura mukwenera kuŵapa ntchito izo ŵangachita mu mpingo mwakuyana na msinkhu wawo. Ŵabali awo ŵakwamba kusambizgika ŵachali ŵachoko, ŵakulutilira kuzirwiska uteŵeti wawo nanga ni para ŵakura.—Ŵazgani Salmo 71:5, 17. *
6. Kasi Yesu wakachitanga wuli pakusambizga?
6 Mungawovwira ŵabali kuti ŵaŵe na khumbo la kuteŵetera usange mukuŵaphalira ivyo ŵakwenera kuchita na vifukwa vyake. Msambizgi Waluso, Yesu, wakatuma ŵapositole ŵake kuti ŵapharazgenge. Pambere wandaŵatume, wakaŵaphalira dankha chifukwa icho ŵakeneranga kupulikira dango ili. Yesu wakati: ‘Mazaza ghose ghapika kwa ine kuchanya na charu chapasi. Ntheura, lutaninge mukazgore ŵanthu ŵa mitundu yose kuŵa ŵasambiri.’ (Mat. 28:18, 19) Kasi mungasambizga wuli ŵabali nga ni Yesu?
7, 8. (a) Kasi ŵalara ŵangasambizga wuli nga ni Yesu? (b) Chifukwa wuli ntchakuzirwa kuwonga mubali para wachita makora? (c) Kasi ni vichi ivyo vingawovwira ŵalara kuti ŵasambizgenge makora ŵabali? (Wonani bokosi la mutu wakuti, “ Kasi Mungasambizga Wuli Ŵabali?”)
7 Usange mwapempha mubali kuti wachite ntchito yinyake, mulongosolerani chifukwa cha mu Malemba icho chikulongora kuzirwa kwa ntchito iyo. Para mukuchita nthena mukumovwira kuti walondezgenge fundo za mu Malemba. Mwachiyelezgero, usange mwapempha mubali kuti nyengo zose wawoneseskenge kuti pa mulyango wa Nyumba ya Ufumu mphakutowa kweniso kuti palije chilichose icho chingachitiska ngozi, mungamuŵazgira lemba la Tito 2:10. Mulongosolerani umo mulimo uwu ungatozgera chisambizgo cha Chiuta. Kweniso muphalirani kuti ivyo wakuchita viwovwirenge ŵabali na ŵadumbu, chomenechomene ŵachekuru. Para mukuchita nthena mukumovwira kuti waghanaghanirenge chomene ŵabali na ŵadumbu, kulondezga waka malango chara. Para nayo wawona kuti ivyo wakuchita vikovwira ŵabali, walimbikirenge chomene kuŵateŵetera.
8 Mukwenera kumuwonga mubali usange wakuchita ivyo mukumuphalira. Chifukwa wuli ntchakuzirwa kumuwonga? Mulimi wakuthilira mbuto yake kuti yikure makora. Mwakuyana waka, usange mukumuwonga mubali, nkhongono zikukwera kuti wachite vinandi mu gulu la Yehova.—Yaniskani na Mateyu 3:17.
IVYO VINGATIMBANIZGA
9. Kasi ŵalara ŵa mu vyaru vinyake ŵakusangana na suzgo wuli?
9 Mu vyaru vinandi visambazi, nyengo zinyake ntchipusu yayi kuti ŵalara ŵasambizge ŵabali ŵa vyaka vyapakati pa 20 na 30. Ŵalara ŵa mu vyaru 20 ŵakayowoya chifukwa icho ŵawukirano ŵanandi ŵakutondekera kuchita vinandi mu mpingo. Ŵanandi ŵakayowoya kuti, apo ŵabali aŵa ŵakaŵa ŵawukirano, ŵapapi ŵawo ŵakaŵachiskanga yayi kuti ŵaŵe na vilato vyauzimu. Para ŵabali ŵanyake ŵakukhumba kuti ŵachite vinandi mu mpingo, ŵapapi ŵawo ŵakaŵaphaliranga kuti ŵalimbikirenge chomene masambiro ghapachanya. Ntheura ŵabali ŵanandi ŵakaghanaghanangako yayi vya kuteŵetera Chiuta apo ŵakaŵa ŵana.—Mat. 10:24.
10, 11. (a) Kasi mulara wangawovwira wuli mubali uyo wakukhumba yayi kuchita vinandi mu mpingo? (b) Kasi wangadumbiskana nayo Malemba wuli? Chifukwa wuli Malemba agha ngakuzirwa? (Wonani mazgu ghamusi.)
10 Usange mubali uyo mukumusambizga wakukhumba yayi kuchita vinandi mu mpingo, mukwenera kuzikira. Uyo walima tomato wakujinthilira tumakuni kuti tomato wakure makora. Mwakuyana waka, ŵalara ŵakwenera kovwira mubali kuti wasinthe maghanoghano ghake na kuŵa na khumbo la kuteŵetera mu mpingo. Kasi mungamovwira wuli?
11 Ŵani nayo paubwezi. Muphalirani kuti ngwakuzirwa chomene mu mpingo. Dumbiskanani nayo Malemba agho ghangamovwira kuti waghanaghanirenge chifukwa icho wali kujipelekera kwa Yehova. (Muph. 5:4; Yes. 6:8; Mat. 6:24, 33; Luka 9:57-62; 1 Kor. 15:58; 2 Kor. 5:15; 13:5) Mufumbani kuti: ‘Kasi ukamulayizga vichi Yehova apo ukajipatuliranga? Kasi ukughanaghana kuti Yehova wakajipulika wuli apo ukabatizikanga?’ (Zinth. 27:11) ‘Kasi Satana wakajipulika wuli?’ (1 Pet. 5:8) Malemba agha ghangamovwira kuti waghanaghanirepo na kuchitapo kanthu.—Ŵazgani Ŵahebere 4:12. *
MUŴE ŴAKUGOMEZGEKA
12, 13. (a) Kasi Elisha wakachita wuli wati wapempheka kuti waŵe movwiri wa Eliya? (b) Kasi Yehova wakamutumbika wuli?
12 Usange ndimwe mubali muwukirano, manyani kuti ŵabali na ŵadumbu ŵakukhumba wovwiri winu. Kasi mungachita wuli kuti muteŵetere makora Yehova? Kuti tisange zgoro, tiyeni tidumbiskane ivyo vikachitikira Elisha.
13 Ntchimi Eliya, iyo yikaŵako vyaka pafupifupi 3,000 ivyo vyajumpha, yikapempha Elisha kuti waŵe movwiri wake. Elisha wakazomera nyengo yeneyiyo. Iyo wakateŵetera Eliya mwakugomezgeka ndipo wakachita ntchito yiliyose iyo wakatumika nanga ni iyo yikawonekanga yapasi. (2 Mathe. 3:11) Eliya wakamusambizga Elisha kwa vyaka pafupifupi 6 kuti waŵe wakwenelera kuchita mulimo wakuchima. Apo Eliya wakaŵa pafupi kumalizga mulimo wake mu Israyeli, wakaphalira Elisha katatu kuti waleke kumuteŵetera. Kweni Elisha wakaleka yayi kuteŵetera Eliya. Iyo wakati: ‘Nimusidaninge’ chara. Wakakhumbanga kuti nyengo zose waŵenge na msambizgi wake. Yehova wakamutumbika chomene Elisha chifukwa wakaŵa wakugomezgeka. Ntheura, wakamuwoneska mboniwoni ya Eliya wakuyegheka mu kavuluvulu.—2 Mathe. 2:1-12.
14. (a) Kasi mungamuyezga wuli Elisha? (b) Chifukwa wuli mukwenera kuŵa ŵakugomezgeka?
14 Kasi mungamuyezga wuli Elisha? Para mwapasika ntchito mu mpingo nanga yingaŵa yapasi wuli, muzomerenge luŵiro. Muŵe paubwezi na ŵalara awo mbasambizgi ŵinu. Ŵaphalirani kuti mukuwonga vyose ivyo ŵakumuchitirani ndipo longorani kuti muli ŵakunozgeka kulutilira kusambizgika. Kweni chakuzirwa chomene ntchakuti muchitenge ntchito izo ŵamupani mwakugomezgeka. Chifukwa wuli? Usange ndimwe ŵakugomezgeka, ŵalara ŵazamumanya kuti Yehova wakukhumba kumupani milimo yakusazgikira mu mpingo.—Sal. 101:6; ŵazgani 2 Timote 2:2.
MUCHINDIKENGE ŴALARA
15, 16. (a) Kasi Elisha wakayezga wuli Eliya? (Wonani chithuzithuzi chakwamba.) (b) Chifukwa wuli ntchimi zinyake zikamugomezganga Elisha?
15 Nkhani ya Elisha yikulongora kuti ntchakuzirwa chomene kuchindika ŵalara. Eliya na Elisha ŵakati ŵakumana na ntchimi za mu Yeriko, ŵakaluta ku mlonga wa Yorodani. Ŵakati ŵafika, ‘Eliya wakatora chidiko’ [chakuvwara] chake na ‘kutimba maji, ndipo ghakagaŵikana.’ Ŵanalume aŵa ŵakambuka pakomira, ndipo ‘ŵakalutilira kuyowoyeskana’ uku ŵakwenda. Elisha wakategherezga ivyo msambizgi wake wakayowoyanga ndipo wakasambira vinthu vinandi. Elisha wakaghanaghanapo yayi kuti wakuvimanya kale vyose. Kufuma apo, Eliya wakatoleka na kavuluvulu, ndipo Elisha wakaluta ku Mlonga wa Yorodani. Wakatimba maji na chakuvwara icho wakamupa Eliya, ndipo wakati: ‘Kasi wali nkhu Yehova, Chiuta wa Eliya?’ Maji ghakagaŵikana.—2 Mathe. 2:8-14.
16 Uwu ukaŵa munthondwe wakwamba wa Elisha ndipo ukayana waka na munthondwe waumaliro wa Eliya. Kasi tikusambirapo vichi apa? Elisha wakakhumbanga yayi kuchita vinthu vyakupambana na ivyo wakasambizgika na Eliya. M’malo mwake, wakatolera ndendende ivyo Eliya wakamusambizga. Apa Elisha wakalongora kuti wakachindikanga msambizgi wake, ndipo vikawovwira ntchimi zinyake kuti zimugomezgenge chomene. (2 Mathe. 2:15) Elisha wakaŵa ntchimi kwa vyaka 60, ndipo Yehova wakamupa nkhongono zakuchitira minthondwe yinandi kuluska ya Eliya. Kasi ŵabali ŵakusambirapo vichi?
17. (a) Kasi ŵabali ŵangasambirako vichi kwa Elisha? (b) Kasi Yehova wangatumbika wuli awo ŵalutilira kugomezgeka?
17 Para mwapika milimo mu mpingo lekani kusintha chilichose. Kumbukani kuti pangakhumbikwira kusintha vinthu mu mpingo para ntchakwenelera nadi kuchita nthena ndiposo para gulu lapeleka ulongozgi kuti vinthu vinyake vikwenera kusintha. Mukwenera yayi kusintha vinthu chifukwa chakuti ndimo imwe mukukhumbira. Ntchimi zinyake zikamugomezganga chomene Elisha chifukwa wakalondezganga ivyo wakasambizgika ndiposo wakachindikanga msambizgi wake, Eliya. Mwakuyana waka, usange mukulondezga fundo za mu Baibolo izo mwasambizgika, mukulongora kuti mukuchindika ŵalara ndipo ŵabali na ŵadumbu ŵamugomezganinge. (Ŵazgani 1 Ŵakorinte 4:17.) Para mwasambira vinandi, movwirenge chomene mpingo kuti ulondezgenge ulongozgi wa gulu. Usange mwalutilira kugomezgeka, Yehova wamovwiraninge kuti muchite vinandi kuluska ŵasambizgi ŵinu nga umo wakawovwilira Elisha.—Yoh. 14:12.
18. Chifukwa wuli ŵalara ŵakwenera kusambizga ŵabali mwaluŵiro?
18 Tili na chigomezgo kuti ivyo tasambira mu nkhani yino viwovwirenge chomene ŵalara kupatura nyengo yakusambizgira ŵabali. Kweniso tili na chigomezgo kuti ŵabali awo ŵakukhumba kusambizgika na kulondezga ivyo ŵasambira, ŵapwelelerenge makora ŵanthu ŵa Yehova. Para ŵabali ŵasambizgika makora, mipingo yiŵenge yakukhora. Ivi vizamovwira kuti waliyose walutilire kuŵa wakugomezgeka na pa suzgo yikuru wuwo.
^ ndime 5 Mubali uyo wandakwaniske vyaka 20, kweni wakulongora kuti ngwakukhwima, ngwakujiyuyura kweniso wali na nkharo yiwemi, ŵalara ŵangasachizga kuti wimikike kuŵa muteŵeti wakovwira.—1 Timote 3:8-10, 12; wonani Gongwe la Mulinda la Chingelezi la Julayi 1, 1989 peji 29.
^ ndime 11 Mungadumbiskana nayo fundo za mu Gongwe la Mulinda la Epulero 15, 2012, peji 14-16, ndime 8-13; na buku la “Jisungilirani mu Citemwa ca Ciuta,” mutu 16, ndime 1-3.


text:
NKHANI YAKULONGOSORA UMOYO WA MUNTHU
Yehova Wanovwira Kuti Nimuteŵetere Makora
Nkhamuphalira kuti nkhaŵa kale mu jele chifukwa cha kukana kunjira usilikari. Nkhamufumba kuti: “Kasi munikakengeso pa chifukwa chakuyana waka?” Uwu ukaŵa ulendo wachiŵiri kuphalirika kuti ninjire usilikari.
NKHABABIKA mu 1926, ku Crooksville, Ohio, mu charu cha United States. Adada na amama ŵakasopanga yayi, kweni taŵana tose 8 ŵakatiphaliranga kuti tilutenge ku tchalitchi. Nkhamba kuluta ku tchalitchi cha Methodist. Apo nkhaŵa na vyaka 14, muliska wakanipa chawanangwa chifukwa chakuti zuŵa lililose la Sabata kwa chaka chathunthu nkhalutanga ku tchalitchi.
Pa nyengo iyi, kaboni munyake wa Yehova zina lake Margaret Walker, wakamba kudumbiskana nkhani za mu Baibolo na amama. Zuŵa linyake nkhakhumbanga kuti niŵepo pa chidumbirano chawo. Kweni amama ŵakaghanaghananga kuti niŵatimbanizgenge, ntheura ŵakaniphalira kuti nifume mu nyumba. Ndipouli, nkhapulikako ivyo ŵakadumbirananga. Zuŵa linyake, Margaret wakanifumba kuti, “Kasi zina la Chiuta ukulimanya?” Nkhazgora kuti, “Ni Chiuta, ndipo waliyose wakumanya.” Margaret wakati, “Tora Baibolo lako, ndipo uŵerenge pa Salimo 83:18.” Nkhaŵerenga, ndipo nkhasanga kuti zina la Chiuta ni Yehova. Nati namanya zina la Chiuta, nkhachimbilira ku ŵanyane na kuŵaphalira kuti, “Para mwafika ku nyumba mise ghano, mukaŵerenge lemba la Salimo 83:18, ndipo mwamumanya zina la Chiuta.” Mungawona kuti nkhamba kupharazga zuŵa leneliri.
Nkhamba kusambira Baibolo, ndipo nkhabatizika mu 1941. Pamanyuma, nkhapika mulimo wakuchitiska sambiro la buku la mpingo. Nkhachiska amama na ŵanung’una ŵane kuti nawo ŵaŵengepo pa sambiro la buku ilo nkhachitiskanga. Ndipo wose ŵakamba kuwungana nase. Kweni adada ŵakakondwanga chara.
KUSUSKIKA PA NYUMBA
Nkhapika milimo yinandi chomene mu mpingo, ndipo nkhaŵa na mabuku ghanandi gha Ŵakaboni ŵa Yehova. Zuŵa linyake adada ŵakati: “Kasi wawona vimabuku vyako ivi? Muno mu nyumba yane nkhuvikhumba cha, ufumepo navyo.” Nkhafumapo pa nyumba ndipo nkhamba kukhala ku Zanesville, Ohio, kweni nkhalutanga ku nyumba kukakhozga amama na ŵanung’una ŵane.
Adada ŵakakhumbanga yayi kuti amama ŵawunganenge. Nyengo zinyake para amama ŵakuluta ku maungano, ŵakaŵachimbiliranga na kuŵaguzira ku nyumba. Kweni para ŵanjira nawo mu nyumba, amama ŵakafumiranga muryango unyake na kuluta ku maungano. Amama nkhaŵaphalira kuti: “Kufipa mtima chara. Ŵavukenge ŵekha adada.” Nyengo yikati yajumphapo, adada ŵakaleka kuŵakanizga, ndipo amama ŵakamba kuwungana mwakufwatuka.
Apo Sukulu ya Uteŵeti wa Chiuta yikambanga mu 1943, nkhamba kuyowoya nkhani za ŵasambiri. Ulongozgi uwo nkhapokeranga ukanovwira kuti niyowoyenge nkhani mwaluso.
KUKANA KUNJIRA USILIKARI
Mu 1944, apo nkhondo yachiŵiri ya pa charu chose yikaŵa mukati, nkhachemeka kuti ninjire usilikari. Nkhaluta ku Fort Hayes mu Columbus, Ohio, kuti ŵakanipime na kusayinira makalata. Kweni nkhaŵaphalira kuti ninganjira chara usilikari. Ŵakanizomerezga kuwelera ku nyumba. Pakati pajumpha mazuŵa ghachoko waka, ku nyumba kukiza wapolisi uyo wakaniphalira kuti: “Corwin Robison, natumika kuti nizakakukake.”
Pakati pajumpha masabata ghaŵiri, jaji wakati: “Ine pandekha mphanyi nanguti ukakhale ku jele umoyo wako wose. Kasi uli na chakuyowoya chilichose?” Nkhayowoya kuti: “Ŵakuchindika, na munthu ine ndine muliska. Nkhupharazga pa nyumba ya munthu waliyose, ndipo napharazgira ŵanthu ŵanandi makani ghawemi gha Ufumu.” Jaji wakaphalira gulu la ŵeruzgi awo ŵakategherezganga mulandu wane kuti: “Nkhani iyo mwizira pano njakukhwaskana na uliska wa munthu uyu yayi. Nkhani yakuti mweruzge apa njakuti ka munthu uyu wanjire usilikari panji yayi.” Pakati pajumpha nyengo yichoko waka, gulu la ŵeruzgi likati nasangika na mulandu. Paumaliro, jaji wakati nkhakhale ku jele la ku Ashland, Kentucky vyaka 5.
YEHOVA WAKANIVIKILIRA MU JELE
Kwa masabata ghaŵiri nkhakhala mu jele ku Columbus, Ohio, ndipo aka kakaŵa kakwamba kuti ine nikhale mu selo. Nkhalomba kwa Yehova kuti: “Ningakwaniska chara kukhala mu selo vyaka 5. Nkhumanya yayi icho ningachita.”
Zuŵa lakulondezgapo, ŵapolisi ŵakanizomerezga kuti nifumireko pawaro. Nkhaluta apo pakaŵa kayidi munyake mutali kweniso mukuru thupi. Apo tikalaŵiskanga pa windo, mukayidi uyu wakanifumba kuti: “Iwe kamunthu kafupi, chifukwa wuli uli muno?” Nkhazgora kuti, “Ndine yumoza wa Ŵakaboni ŵa Yehova.” Iyo wakati: “Wati ndiwe Kaboni wa Yehova? Chifukwa wuli ŵakukaka?” Nkhati: “Ŵakaboni ŵa Yehova ŵakukana kuluta ku nkhondo na kukoma ŵanthu.” Iyo wakati: “Wati ŵakukaka chifukwa chakuti ukukana kukoma ŵanthu? Asi ŵapolisi ŵakukaka awo ŵakukoma ŵanthu? Sono iwe wanangachi?” Nkhati, “Nkhumanya chara icho nananga.”
Pamasinda, iyo wakati, “Kwa vyaka 15 nkhaŵa mu jele linyake, ndipo nkhaŵerengapo mabuku yinu.” Nati napulika mazgu agha, nkhalomba kuti, “Yehova novwirani kuti munthu uyu waŵe ku chigaŵa chane.” Munthu uyu zina lake likaŵa Paul, ndipo wakati: “Para ŵakayidi ŵanyake ŵakukusuzga, chemerezga. Nimaranenge nawo.” Mu jele ili mukaŵa ŵakayidi 50, ndipo palije na yumoza uyo wakanisuzgapo.
Ŵakati ŵanisamuskira ku jele la ku Ashland, nkhasanga ŵabali ŵanandi ŵakukhwima mwauzimu awo nawo ŵakakakika. Ŵabali aŵa ŵakawovwira ine na ŵanyane kuti tilutilire kukhora mwauzimu. Ŵabali aŵa ŵakatipanga vigaŵa vinyake vya mu Baibolo kuti tiŵerengenge sabata yiliyose, ndipo tikanozgekeranga mafumbo na mazgoro agho tikadumbiskananga pa maungano yithu. Mu jele mukaŵaso muteŵeti wakulaŵilira vigaŵa vyakupharazgako. Chinyumba icho tikagonangamo chikaŵa chikuru, ndipo chikaŵa na mabedi. Muteŵeti wakulaŵilira vigaŵa vyakupharazgako wakaniphalira kuti: “Robison, iwe upharazgenge pa bedi ilo na ilo. Mukayidi waliyose uyo wizenge pa mabedi agho, ndiyo ntchigaŵa chako. Uwoneseskenge kuti wamupharazgira pambere wandafume.” Umu ndimo tikapharazgiranga mu ndondomeko yiwemi.
IVYO NKHASANGA NATI NAFUMA MU JELE
Nkhondo yachiŵiri ya pa charu chose yikamara mu 1945, kweni ine nkhafuma nyengo yeneyiyo yayi mu jele. Nkhafipiranga mtima amama na ŵanung’una ŵane chifukwa adada ŵakaniphalira kuti, “Usange ningamarana waka na iwe, ŵanyake aŵa ŵanganisuzga yayi.” Kweni nkhati nafuma mu jele, nkhazizwa chomene kuwona kuti ŵanthu 7 mu nyumba yithu ŵakawungananga ndipo mudumbu wane muchoko wakaŵa kuti wabatizika.
Mu 1950, ku Korea kukaŵa nkhondo ndipo nkhachemekaso kuti nkhalembeske usilikari ku Fort Hayes. Ŵakati ŵaniyezga, mulara wa ŵasilikari wakaniphalira kuti, “Waluska ŵanyako wose pa gulu linu.” Ine nkhamuzgora kuti, “Nawonga, kweni ninjirenge yayi usilikari.” Nkhakora mazgu gha pa 2 Timote 2:3, ndipo nkhati, “Ndine kale msilikari wa Khristu Yesu.” Wakakhala chete kwa nyengo yitali, ndipo pamanyuma wakati, “Weranga.”
Pamasinda, nkhaluta ku ungano wa chigaŵa uwo ukachitikira ku Cincinnati, Ohio. Pa ungano uwu, nkhasangikapo pa ungano wa awo ŵakukhumba kuteŵetera pa Beteli. Mubali Milton Henschel wakatiphalira kuti pakukhumbikwira ŵabali ŵakujipeleka kuti ŵakateŵetere pa Beteli. Nkhafiling’a fomu yakupempha uteŵeti uwu, ndipo nkhachemeka na kuluta ku Beteli ya Brooklyn mu Ogasiti 1954. Kufuma mu chaka ichi, nichali kuteŵetera pa Beteli.
Nkhaŵa na milimo yinandi pa Beteli. Kwa vyaka vinandi, nkhagwiranga ntchito ya umakanika na kunozga vinthu vinyake ivyo vyanangika mu maofesi nga ni maloko. Nkhagwirangaso ntchito mu nyumba zakuchitiramo maungano ku New York City.
Nkhutemwa chomene mapulogiramu ghauzimu gha pa Beteli nga ni kusopa kwa mulenji na Sambiro la Gongwe la Mulinda kweniso kupharazga na mpingo. Nakuti mbumba yiliyose ya Ŵakaboni ŵa Yehova yikwenera kuchita vinthu ivi. Usange ŵapapi na ŵana ŵakudumbiskana lemba la zuŵa, ŵakuŵa na Nyengo Yakusopera ya Mbumba, kweniso kupharazga makani ghawemi, waliyose mu mbumba waŵenge paubwezi wakukhora na Yehova.
Nanguŵa na ŵabwezi ŵanandi chomene pa Beteli kweniso ku mpingo. Ŵanyake ŵakaŵa ŵakuphakazgika ndipo ŵali kupokera kale njombe yawo ya kuchanya. Ŵanyake ŵakaŵa ŵamberere zinyake. Ndipouli nawona kuti ŵateŵeti wose ŵa Yehova mbakwananga nanga ni awo ŵakuteŵetera pa Beteli. Para napambana maghanoghano na mubali, nkhayezeskanga kuwezgerapo mtende. Nkhaghanaghaniranga fundo ya pa Mateyu 5:23, 24, iyo yikulongosora umo tikwenera kumazgira mphindano. Ntchipusu yayi kuyowoya kuti phepani, kweni nkhawona kuti ndiyo nthowa yekha yakumazgira mphindano.
VITUMBIKO IVYO NASANGA
Chifukwa cha uchekuru, pasono vikunisuzga kupharazga ku nyumba na nyumba, kweni nichali kupharazga. Nkhumanyako pachoko Chitchayinizi cha Mandarini ndipo nkhukondwa kupharazgira ŵanthu ŵa ku China. Nyengo zinyake, nkhugaŵira magazini 30 panji 40.
Nyengo zinyake nkhachitanga maulendo ghakuwelerako ku ŵanthu ŵa ku China. Zuŵa linyake msungwana munyake wa ku China wakanisekelera. Nane nkhamusekelera na kumugaŵira magazini gha chiyowoyero cha ku China gha Gongwe la Mulinda na Wukani! Msungwana uyu wakapokera magazini agha, ndipo wakati zina lake ni Katie. Kufuma pa nyengo iyi, para Katie waniwona waka, wakizanga pafupi nakuyowoya nane. Nkhamusambizganga mazina gha vipasi mu Chingelezi. Ndipo nkhamuphaliranga kuti wawerezgengepo ivyo nayowoya. Nkhamulongosoleraso malemba ghanyake gha mu Baibolo, ndipo wakapokera buku la Baibolo Likusambizgachi? Pati pajumpha kanyengo, msungwana uyu wakaleka kuwoneka.
Pati pajumpha myezi, nkhagaŵira magazini msungwana munyake wa ku China. Sabata yakulondezgapo, wakanipa foni yake na kuniphalira kuti, “Yowoya na munthu wa ku China.” Nkhati, “Ku China nkhumanyako munthu waliyose yayi.” Kweni wakakosera, ntheura nkhapoka foni yake na kuŵika ku khutu. Nkhati, “Helo, ndine Robison.” Pa foni nkhapulika mazgu ghakuti, “Robby, ndine Katie. Pasono nili kuwelera ku China.” Nkhati, “Ku China?” Katie wakati, “Enya. Robby, kasi wamumanya msungwana uyo wakupa foni? Ni munung’una wane. Ukanisambizga vinthu vinandi viwemi. Chonde, nayo umusambizgeko.” Ine nkhati, “Napulika Katie. Nawonga kuti wanimanyiska uko uli.” Pakati pajumpha nyengo yichoko waka, nkhayowoya na munung’una wa Katie kaumaliro. Nkhugomezga kuti uko ŵasungwana aŵa ŵali, ŵakulutilira kusambira vya Yehova.
Nateŵetera Yehova kwa vyaka 73. Nili wakukondwa kuti Yehova wakanovwira kuti nilutilire kuŵa wakugomezgeka apo nkhaŵa mu jele. Kweniso ŵanung’una na ŵadumbu ŵane ŵakaniphalira kuti ŵakakhozgeka chomene kuti nkhathera yayi apo adada ŵakanisuskanga. Amama, ŵanung’una ŵane ŵatatu, na ŵadumbu ŵane ŵatatu ŵali kubatizika. Pamanyuma, adada ŵakasintha maghanoghano ndipo nyengo zinyake ŵakalutanga ku maungano pambere ŵandafwe.
Mu charu chiphya, para Chiuta wakhumba, wazamuwuska ŵabali na ŵabwezi ŵane awo ŵali kufwa. Tizamukondwa chomene kusopa Yehova pamoza na ŵabali na ŵabwezi ŵithu ŵakutemweka kwamuyirayira. *
^ ndime 32 Corwin Robison wakafwa wakugomezgeka apo nkhani iyi yikanozgekanga kuti yilembeke.


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
21 Yobu wakazgora kuti:
2 “Tegherezgani chomene mazgu ghane,
Lekani ichi chiŵe chipembuzgo chakuti munipe.
3 Munizomerezge kuti niyowoye,
Para nayowoya, munganigoska.+
4 Kasi nkhudinginyikira munthu?
Viŵenge nthena, asi mphanyi nakwiya?
5 Laŵiskani kwa ine na kuzizwa,
Ŵikani woko linu pa mulomo winu.
6 Para nkhughanaghanirapo, nkhuhangayika,
Ndipo thupi lane lose likumbwambwantha.
7 Chifukwa wuli ŵaheni ŵakulutilira kuŵa ŵamoyo,+
Ŵakuchekura na kuŵa ŵasambazi?+
8 Ŵana ŵawo ŵakuŵa pamaso pawo nyengo zose,
Ndipo ŵakuwona ŵazukuru ŵawo.
9 Nyumba zawo ni zakuvikilirika, zambura wofi,+
Ndipo Chiuta wakuŵalanga chara na ndodo yake.
10 Ng’ombe zawo zanalume zikumithiska kwambura kutondeka,
Ng’ombe zawo zanakazi zikubaba ndipo zikuphoroza chara.
11 Ŵasepuka ŵawo ŵakuchimbira kuwaro nga ni mskambo,
Ndipo ŵana ŵawo ŵakudukaduka.
12 Ŵakwimba kulondezga kang’oma na bango,
Ŵakusekelera chifukwa cha kulira kwa chitoliro.+
13 Ŵakukhorwa na mazuŵa ghawo,
Ndipo ŵakukhilira ku Dindi mwamtende.
14 Kweni ŵakuti kwa Chiuta waunenesko, ‘Tileka!
Tikukhumba yayi kumanya nthowa zako.+
15 Kasi Wankhongonozose ni njani kuti timuteŵetere,+
Tisangenge chandulo wuli para tamanyana nayo?’+
16 Kweni nkhumanya kuti ŵalije mazaza pa usambazi wawo.+
Maghanoghano gha ŵaheni ghali kutali na ine.+
17 Kasi nyali ya ŵaheni yikuzimwika kalinga?+
Soka likuŵawira kalinga?
Ndipo nkhalinga apo Chiuta wakuŵakwiyira na kuŵaparanya?
18 Kasi ŵakuŵa nga ni viswaswa vyakuyegheka na mphepo,
Nga ni mwelero wakuwuluskika na chimphepo?
19 Chilango cha munthu, Chiuta wasungirenge ŵana ŵake.
Kweni Chiuta wangamuwezgera kuti wachimanye.+
20 Mphanyi maso ghake ghawona kuparanyika kwake,
Ndipo mphanyi ndiyo wamwa ukali wa Wankhongonozose.+
21 Kasi wakupwelerako ivyo vikuchitika mu nyumba yake para wafwa,
Usange unandi wa myezi yake wadumulizgika?+
22 Kasi munthu wangasambizga Chiuta mahara,+
Pakuti iyo ndiyo wakweruzga nanga mbapachanya?+
23 Kweni munthu munyake wakufwa wachali na nkhongono,+
Apo wali pamtende ndiposo wali phee,+
24 Apo vigha vyake ni vyakuzura na mafuta,
Ndipo viwangwa vyake ni vyankhongono.
25 Kweni munyake wakufwira mu visuzgo vikuru,
Kwambura kuyezgapo vinthu viwemi.
26 Wose ŵagonenge pasi mu fuvu,+
Ndipo mpholozi ziŵabenekelerenge wose.+
27 Wonani! Nkhumanya makora ivyo mukughanaghana
Na viŵembu ivyo mukughanaghana kunichitira.+
28 Pakuti mukuti, ‘Kasi nyumba ya munthu wakuchindikika yili nkhu,
Ndipo hema ilo muheni wakakhalangamo lili nkhu?’+
29 Kasi mundaŵafumbe awo ŵakwenda mu nthowa?
Kasi mukusanda mwakupwelelera yayi ivyo ŵawona,
30 Kuti munthu muheni wakupona pa zuŵa la soka,
Na kuthaskika pa zuŵa la ukali?
31 Ni njani wangamususka pakweru za nthowa yake?
Ndipo ni njani wangamuwezgera pa icho wachita?
32 Para wakuyeghekera ku malaro,
Ŵanthu ŵazamulinda dindi lake.
33 Mabuma gha dongo la ku dambo ghazamuŵa ghakunong’omera kwa iyo,+
Ŵanthu wose ŵakumulondezga,+
Nga mbanthu ŵambura mapendeko awo ŵali kudangira panthazi pake.
34 Chifukwa wuli mukunisanguluska na mazgu ghambura kwenelera?+
Mazgoro ghinu ghalije fundo yiliyose, kweni upusikizgi pera!”
Tumizgani
Tumizgani
Yobu 21
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=18&Chapter=21&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D18%26Chapter%3D21%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text: 17 Mu chigaŵa cha mapiri cha Efurayimu+ mukaŵa munthu zina lake Mika.2 Iyo wakayowoya na anyina kuti: “Masiliva 1,100 agho ghakatoleka kwa imwe, ndipo nkhapulika mukutemberapo nthembo, ghali na ine. Ndine nkhatora.” Anyina ŵakati: “Yehova wamutumbike mwana wane.”3 Ntheura wakawezga masiliva 1,100 kwa anyina. Kweni anyina ŵakati: “Nituŵiskirenge Yehova siliva lakufuma mu woko lane kuti mwana wane wapangire chikozgo chakuŵaja na chikozgo chachisulo.*+ Sono nkhuwezgera kwa iwe.”4 Wakati wawezga siliva kwa anyina, anyina ŵakatora masiliva 200, ŵakaghapeleka kwa wakufura* siliva. Iyo wakapangira chikozgo chakuŵaja na chikozgo chachisulo.* Vikaŵikika mu nyumba ya Mika.5 Mika uyu wakaŵa na nyumba ya ŵachiuta, wakapanga efodi+ na vikozgo vya terafimu,*+ ndipo wakimika* yumoza wa ŵana ŵake kuŵa wasembe* wake.+6 Mu mazuŵa ghara, mukaŵavya themba mu Israyeli.+ Waliyose wakachitanga icho ntchakwenelera mu maso ghake.*+7 Sono mu Betelehemu+ ku Yuda mukaŵa munyamata munyake uyo wakaŵa wa mbumba ya Yuda. Iyo wakaŵa Mulevi,+ ndipo wakaŵa kuti wakhalako kanyengo.8 Munthu uyu wakafuma mu msumba wa Betelehemu mu Yuda kukapenja malo ghakukhalako. Apo wakendanga, wakafika ku chigaŵa cha mapiri cha Efurayimu ku nyumba ya Mika.+9 Penepapo Mika wakati kwa iyo: “Kasi wafuma nkhu?” Iyo wakati: “Ndine Mulevi wakufuma ku Betelehemu mu Yuda, ndipo nkhupenja malo ghakukhalako.”10 Ntheura Mika wakati kwa iyo: “Ukhale na ine, uŵe dada* na wasembe wane. Nikupenge masiliva 10 pa chaka, vyakuvwara, na chakurya.” Mulevi yura wakakhala nadi.11 Mulevi yura wakazomera kukhala na Mika, ndipo munyamata yura wakaŵa nga njumoza wa ŵana ŵake.12 Kweniso Mika wakimika* Mulevi yura kuŵa wasembe wake,+ ndipo wakakhalanga mu nyumba ya Mika.13 Penepapo Mika wakati: “Sono namanya kuti Yehova wanichitirenge uwemi, chifukwa Mulevi ndiyo ngwasembe wane.”


text:
Mazgu Ghakukhozga
“WA MWANAKAZI.” Umu ndimo nyengo zinyake Yesu wakachemeranga ŵanakazi. Mwachiyelezgero, apo wakachizganga munthu wakupendera uyo wakalwara vyaka 18, wakati: “Wa mwanakazi, wafwatuka ku ulwari wako.” (Luka 13:10-13) Kale ndimo ŵanthu ŵakachemeranga ŵanakazi kulongora kuti ŵakuŵachindika. Yesu nayo ndimo wakachemeranga amama ŵake. (Yoh. 19:26; 20:13) Kweni pakaŵa mazgu ghanyake agho ghakalongoranga vinandi padera pa ntchindi.
Pakuyowoya za ŵanakazi, Baibolo likugwiliskira ntchito mazgu ghanyake agho ghakulongora lusungu kweniso kuŵaghanaghanira. Nakuti ndigho ni mazgu agho Yesu wakagwiliskira ntchito apo wakayowoyanga na mwanakazi uyo wakasuzgika na nthenda yakusulura ndopa vyaka 12. Ivyo mwanakazi uyu wakachita pakwiza kwa Yesu, vikasuskananga na Dango la Chiuta. Munthu wanthena wakeneranga kukhala kwayekha chifukwa wakaŵa wakufipirwa. (Lev. 15:19-27) Kweni mwanakazi uyu wakamanyanga chilichose yayi icho wangachita kuti wachire. Nakuti “madokotala ghanandi ghakasazgirangako vyakuŵinya vyake, ndipo wakamara vyake vyose. Kweni wakachira chara, m’malo mwake suzgo lake likalutiliranga munthazi.”—Mrk. 5:25, 26.
Mwanakazi uyu wakagwegwetera mukati mu ŵanthu ŵanandi ndipo wakiza kumasinda na kukhwaska munjilira wa Yesu ndipo ndopa zake zikaleka kufuma. Wakaghanaghananga kuti palije uyo wamanyenge ivyo wachita. Kweni Yesu wakamanya ndipo wakafumba kuti: “Ni njani uyo wanikhwaska?” (Luka 8:45-47) Ntheura mwanakazi yura wakachita wofi na kwamba kumbwambwantha ndipo wakawa panthazi pa Yesu na “kumuphalira unenesko wose.”—Mrk. 5:33.
Kuti Yesu wamupembuzge mwanakazi uyu, wakayowoya mwalusungu kuti: “Khwima mtima wamwana!” (Mat. 9:22) Nkhwantha yinyake ya Baibolo yikati mazgu ghakuti “wamwana,” nyengo zinyake mu Chihebere na Chigiriki ghakung’anamura kuti munthu wakuyowoya ‘mwalusungu.’ Yesu wakalutilira kupembuzga mwanakazi yura ndipo wakayowoya kuti: “Chipulikano chako chakuchizga. Luta mu mtende, ndipo uchizgike ku ulwari wako wakofya.”—Mrk. 5:34.
Bowazi nayo, uyo wakaŵa musambazi chomene wakachema Rute, mwanakazi Wachimowabu, kuti: “Wamwana.” Nga ni mwanakazi wakusulura ndopa yura, Rute nayo wakajiwonanga kuti ngwambura kwenelera kupika ntchindi panji lusungu lwanthena chifukwa iyo wakavuluranga mu munda wa munthu uyo wakamumanyanga yayi. Bowazi wakati: “Pulika, mwana wane.” Pamanyuma wakamukhozga na kumuphalira kuti walutilire kuvulura mu munda wake. Rute wakagwada panthazi pa Bowazi ndipo wakamufumba chifukwa icho Bowazi wakachitira nthena kwa iyo pakuŵa mulendo. Bowazi wakazgora ndipo wakamusimikizgira kuti: “Napulika vyose ivyo wachitira anyokovyara [a Naomi awo ŵakaŵa chokoro] . . . Yehova wakupe njombe pa ivyo wachita.”—Rute 2:8-12.
Ŵalara wose mazuŵa ghano, ŵangasambirako kwa Yesu na Bowazi. Nyengo zinyake ŵalara ŵaŵiri ŵangakumana na mudumbu uyo wakukhumbikwira wovwiri wauzimu kweniso kumukhozga. Para ŵangapempha ulongozgi kwa Yehova na kutegherezga chomene apo mudumbu uyu wakuyowoya, ŵalara ŵamanyenge makora umo ŵangamukhozgera na kumupembuzga na Mazgu gha Chiuta.—Rom. 15:4.


text:
NKHANI YA PA CHIKOPI | KASI MUNGACHITA WULI KUTI MULIPULIKISKENGE BAIBOLO?
Chifukwa Wuli Tikwenera Kuŵerenga Baibolo?
Jovy wakati: “Nkhaghanaghananga kuti Baibolo ndakusuzga chomene kulipulikiska.”
Queennie wakati: “Nkhaghanaghananga kuti vinibowenge kuŵerenga Baibolo.”
Ezekiel wakati: “Pakuwona waka ukuru wa Baibolo nkhaŵavyirathu khumbo lakuti niliŵazge.”
Kasi muli kughanaghanapo vyakuŵazga Baibolo kweni mukutondeka pa vifukwa nga vyapachanya ivi? Ŵanandi ŵakuwona kuti kuŵazga Baibolo nkhantchito. Kweni wuli usange mwamanya kuti Baibolo lingamovwirani kuŵa ŵakukondwa? Kweniso wuli usange mwamanya kuti pali vinyake ivyo mungachita kuti mukondwenge para mukuŵazga Baibolo? Pali viwemi vinandi ivyo mungasanga chifukwa cha kuŵazga Baibolo.
Wonani uwemi uwo ŵanji ŵasanga chifukwa chakuŵerenga Baibolo.
Ezekiel, wali na vyaka vyakujumpha 20. Iyo wakati: “Kale nkhaŵa nga ni munthu uyo wakwendeska galimoto kwambura kumanya uko wakuluta. Kweni Baibolo lanovwira kukhorwa na umoyo. Lili na fundo zakovwira chomene mazuŵa ghano.”
Frieda nayo wali na vya vyakujumpha 20. Iyo wakulongosora kuti: “Kale nkhachitanga vinthu kwambura kughanaghanirapo. Kweni chifukwa cha kuŵerenga Baibolo, sono nkhukhala makora na ŵanthu ndipo nili na ŵabwezi ŵanandi.”
Mwanakazi munyake wa vyaka vyakujumpha 50 zina lake Eunice wakati: “Baibolo likunovwira chomene kuti nileke vizgoŵi vinyake viheni na kuŵa munthu muwemi.”
Mwakuyana na ivyo ŵanthu aŵa kweniso ŵanyake ŵanandi ŵawona, kuŵerenga Baibolo kungamovwirani kuti muŵe ŵakukondwa. (Yesaya 48:17, 18) Lingamovwiraniso (1) kusankha mwamahara vyakuchita, (2) kusankha ŵabwezi ŵawemi, (3) umo mungachitira para mukwenjerwa, kweniso (4) chakuzirwa chomene ntchakuti mumumanyenge makora Chiuta. Fundo za mu Baibolo zikufuma kwa Chiuta, ntheura zikovwira chomene. Chiuta wangatipa ulongozgi wambura kovwira yayi.
Chakuzirwa chomene ntchakuti imwe muyambepo kuŵazga Baibolo. Kasi mungachita wuli kuti chimuŵirani chipusu kuŵazga Baibolo?